diff --git "a/trainingData/txtTrans/three.txt" "b/trainingData/txtTrans/three.txt"
new file mode 100644--- /dev/null
+++ "b/trainingData/txtTrans/three.txt"
@@ -0,0 +1,3507 @@
+أعزائي المشاهدين،
+السلام عليكم ورحمة الله وبركاته،
+
+أهلًا بكم في حلقة جديدة،
+من برنامج "الدحّيح"!
+
+عزيزي المشاهد الجميل،
+عايزك تتخيل للحظة أنك طائر نورس،
+
+بتُحلّق فوق "البحر المتوسط"
+متجه ناحية الشرق،
+
+بتوصل لنقطة على الساحل
+بين "تل أبيب" و"حيفا"،
+
+هناك، بيقابلك مكان رائع الجمال،
+يُعرف النهاردة باسم "الدور"،
+
+دا مَصيَف مثالي،
+
+لا يقِلّ حاجة
+عن شواطئ "اليونان" و"قبرص" و"صقلية"،
+
+رملة حلوة، جو لطيف، شُعَب مرجانية،
+
+وورا الشط مساحات خضرا مزروعة،
+
+ولو بتحب التاريخ والجغرافيا،
+
+فيه متحف،
+ومواقع أثرية من العصر البرونزي، وبيوت كتير،
+
+بيوت لمّا تشوفها، تحس إن البيوت دي
+جت من "فلوريدا" واتحطت هنا،
+
+اللي هي البيوت اللي عاملة كدا دي.
+
+وطبعًا، فيه أكتر من Resort في المكان
+مليانين خدمات،
+
+وبما إنك لسة، يا عزيزي،
+فاكر نفسك طائر نورس،
+
+ما يعرفش حاجة عن المكان،
+
+فهتشوف وانت فوق في السما كدا Resort حديث،
+
+اسم هذا الـResort "نحشوليم"،
+
+بس على مسافة أمتار منه،
+
+فيه مبنى صغير، شكله وطرازه مختلف عن المكان،
+
+وبيكسر حالة التناسق بتاعة المكان،
+
+بيت مبني بـStyle عربي قديم
+وسط مباني حديثة وغربية.
+
+خلّيني أقولّك إن سنة 1991،
+
+واحد من سكان المكان
+قرر إنه يبني جنب البيت دا مركز غطس،
+
+وبالفعل،
+جاب العمّال والمُعدّات وبدأوا الحفر،
+
+ولكنهم، يا عزيزي، وهما شغّالين، وقفوا فجأة،
+
+لمّا لقوا بقايا عظام بشرية
+مدفونة على عُمق مش كبير،
+
+فردموا ومشيوا، وما رجعوش تاني.
+
+الموقف دا شافه صيّاد اسمه "فؤاد حصّادية"،
+
+اللي عايش في قرية عربية قريبة اسمها "الفريديس"،
+
+لمّا هذا الصيّاد راح لصاحب المشروع وسأله،
+"انتم ليه يا جماعة مشيتوا من هنا؟"
+
+فصاحب المشروع رد عليه وقام قايلّه،
+"والله لقينا عضم من أيام (نابليون)!"
+
+"فؤاد" بيقول، "لأ، دا عضم لفلسطينيين
+اتقتلوا سنة 48، واتدفنوا هنا."
+
+أبوه وجده حكوله على مذبحة
+ارتكبها جنود إسرائيليين في المكان دا،
+
+وإن الضحايا اتدفنوا في مقابر جماعية،
+
+واحدة من المقابر دي
+موجودة في ساحة لركن العربيات
+
+Parking Lot لمَصيَف،
+في الـResort اللي اسمه "نحشوليم".
+
+دا حصل قبل ما الـResort يتبني،
+
+وقبل ما ييجي حد
+يغيّر اسم المنطقة دي، ويسميها "الدور"،
+
+لمّا كانت قرية صيّادين فلسطينية
+اسمها "الطنطورة".
+
+"الطنطورة" كانت قرية فلسطينية صغيرة،
+
+موجودة على الخريطة جنوب "حيفا"،
+
+لحد سنة 1948،
+كان تقريبًا عدد سكانها 1500 فلسطيني
+
+شغّالين على الصيد والزراعة،
+
+قرية هادية جدًا وصغيرة جدًا
+وجميلة جدًا جدًا.
+
+بعد "النكبة"، ولمدة 50 سنة تقريبًا،
+لحد سنة 2000،
+
+ما كانش بيتقال عن "الطنطورة"،
+اللي بنتكلم عنها دي، في "إسرائيل"،
+
+غير إنها قرية دارت فيها "معركة"، Battle،
+
+في حرب "الاستقلال"
+بين الإسرائيليين و"العرب"،
+
+والإسرائيليين انتصروا.
+
+هؤلاء العرب "هاجروا" من القرية،
+وراحوا لقرية "الفريديس" القريبة،
+
+وبعدها، جُم المستوطنين
+وأنشأوا فيها "كيبوتس" اسمه "نحشوليم".
+
+الوضع بيفضل كدا لحد سنة 98،
+
+لمّا طالب إسرائيلي في جامعة "حيفا"
+بينشر رسالة الماجيستير بتاعته،
+
+اسم هذا الطالب هو "ثيودور كاتز"،
+
+أثناء إعداد "كاتز" للبحث بتاعه،
+
+بيقابل مجموعة من قُدامى المحاربين،
+
+تابعين للواء عسكري في الجيش الإسرائيلي
+اسمه لواء "ألكسندروني"،
+
+هما دُول اللي كانوا مسئولين
+عن اقتحام "الطنطورة" سنة 48، يوم 22 مايو.
+
+مع شهادات النا��، بيكتشف "كاتز"
+إن اللي حصل دا ما كانش معركة،
+
+الاقتحام اللي حصل دا
+ما كانش مواجهة بين جيشين،
+
+أو بين فئتين مسلحين.
+
+لأن بالرغم من محاولات أهل القرية في المقاومة،
+
+إلا إن تسليحهم الضعيف
+وقلّة خبرتهم في القتال،
+
+خلّوا المعركة تنتهي من قبل ما تبدأ.
+
+أنا عايز أقولّك
+إن استسلام الأهالي بعد هزيمتهم،
+
+ما كانش نجاة ليهم من الموت،
+
+ولكنه كان بداية المذبحة.
+
+في ليلة 22 مايو، وصباح يوم 23،
+
+استباح الجنود الإسرائيليين
+قرية "الطنطورة" كلها،
+
+في الأول، فصلوا بين الرجالة والستات،
+
+الستات اتجردوا من الفلوس والدهب
+وأي شيء له قيمة،
+
+وأجبرهم الجنود على الخروج من القرية،
+
+خرجوا، مش عارفين يروحوا فين!
+
+الرجالة بقى،
+تم إجبارهم على التجمُّع عند الشاطئ،
+
+اللي لسة فيه البيت العربي،
+اللي كنت بأحكيلك عنه،
+
+الرجالة دُول،
+ما تفتكرش إن هما رجالة كبار وبس،
+
+أي ذَكَر كان شكله يدّي فوق الـ13 سنة،
+كانوا بيعتبروه راجل.
+
+وعند البيت، بطل الحكاية بتاعتنا،
+الشاهد على هذه الأحداث،
+
+بدأت عملية الإعدام.
+
+خلّيني أقولّك إن الشهادات
+
+اللي سمعها "تيدي كاتز" من الجنود
+كانت مرعبة.
+
+اتجمّعت هذه الشهادات
+واتحطّت في فيلم اسمه "طنطورة"،
+
+مخرجه إسرائيلي، اسمه "ألون شوارتز".
+
+واحد من الجنود دُول قال
+
+إنهم كانوا بيحطوا الناس في براميل،
+ويضربوا نار على البراميل،
+
+وإنه، لسة لحد النهاردة،
+فاكر شكل الدم في البراميل!
+
+واحد تاني قال إن فيه ظابط جه،
+
+الظابط دا، لاحقًا،
+هيبقى رتبة كبيرة في وزارة الدفاع،
+
+طلّع مسدسه وبدأ يقتل الأسرى على الشط،
+واحد ورا التاني،
+
+جندي صهيوني تالت اسمه "أميتزور كوهين"،
+قال نصًا وهو بيضحك،
+
+كان بيقول، I was a murderer
+
+I didn't take prisoners،
+"ما كنتش باخد مساجين، كنت بأقتل."
+
+تفتكر، يا عزيزي، قتل كام واحد؟
+
+الحقيقة، لا انت ولا هو يعرف،
+
+الراجل قال وهو بيضحك،
+"والله أنا ما كنتش بعِدّ
+
+أنا كان معايا Machine Gun
+فيها 250 رصاصة، وخلّصتهم."
+
+عزيزي، لو لاحظت في اللي بأقولهولك دا،
+دي مش شهادات الضحايا،
+
+دي شهادات الناس اللي قتلت،
+
+الناس اللي بيحكوا، المفروض يكونوا
+بيحاولوا يخففوا من بشاعة اللي هما عملوه،
+
+فتخيل هذه البشاعة، بعد التخفيف!
+
+شهادات الضحايا أبشع من كدا بمراحل!
+
+والشهادات دي، لو عايز تطلّع عليها،
+موجودة في المصادر.
+
+معظم الضحايا اللي نجوا من القتل
+اتهجّروا كلاجئين في مخيمات،
+
+بعضهم في "سوريا"، وبعضهم عايش
+لسة لحد النهاردة في قرية "الفريديس"،
+
+بمعنى، إن هما راحوا عاشوا في قرية
+تبعد كيلومترات قليلة
+
+عن المكان اللي عاشوا فيه
+واللي عائلاتهم اتقتلت فيه.
+
+كل دا، ويا ريتهم يعرفوا
+جدودهم دُول اتدفنوا فين! كلها تخمينات!
+
+يمكن لحد مايو 2023،
+
+لمّا وكالة اسمها Forensic Architecture
+
+عملت تحقيق ونشرت نتايجه
+اللي بتحاول تجاوب على السؤال دا،
+
+الناس اللي بنتكلم عليهم دُول اتدفنوا فين؟
+
+جابوا صور اتاخدت من الجو لقرية "الطنطورة"،
+
+من سنة 1946 لـ1949،
+
+صور قبل المجزرة، وصور بعدها،
+
+وعملوا تحليل للصور دي،
+وقارنوها بخرايط حالية للمكان،
+
+وكمان، خدوا صور حديثة بالقمر الصناعي،
+
+وعملوا 3D Modelling
+لكل التغييرات اللي حصلت في المكان،
+
+وكمان، جمّعوا شهادات
+من أشخاص ناجيين من المذبحة،
+
+وطلعوا بتقرير بيحدد بدِقّة
+أماكن المقابر الجماعية،
+
+أكبر اتنين من الأماكن دي
+موجودين جنب المدافن القديمة بتاعة القرية،
+
+وتحت موقف العرب��ات
+اللي بيخدّم على شاطئ وResort!
+
+لحد النهاردة، يا عزيزي، لو دخلت على "جوجل"
+عشان تعمل Search على الأماكن دي،
+
+أول حاجة هتقابلك
+هتبقى حجوزات فنادق وأماكن أنشطة ترفيهية،
+
+رغم إن كل دا مبني حرفيًا
+فوق ساحات إعدام ومقابر جماعية!
+
+وكأن الشكل اللي عليه "الطنطورة" النهاردة
+
+هو مجاز أو Metaphor عن "إسرائيل" كلها،
+
+طبقة رُقَيّقة جدًا من التحضُّر والتقدم الغربي،
+
+وتحت كل دا، على عمق متر واحد بس،
+
+أدلة باقية لحد النهاردة على القتل،
+والتطهير والإبادة العرقية!
+
+عزيزي المشاهد الجميل،
+
+كل اللي حكيتهولك دا مصادره إسرائيلية،
+
+مش مصادر غربية، لأ، إسرائيلية.
+
+المصادر العربية فيها تفاصيل أبشع بكتير!
+
+بس أنا عندي سبب، ليه اخترت هذه المصادر،
+
+لأن عايز أعرضلك بعض الأمثلة
+للأصوات القليلة الإسرائيلية
+
+اللي حاولت تحفر في حاجة زي "النكبة"،
+
+وأقولّك المصير اللي حصلّهم،
+
+من The Only Democracy in The Middle East،
+
+"الدولة الديمقراطية الوحيدة
+في (الشرق الأوسط)!"
+
+الناس دُول، اللي بأحكيلك عنهم، اتنكّل بيهم.
+
+"تيدي كاتز" مثلًا،
+اللي عمل اللقاءات مع قدماء المحاربين دُول،
+
+اترفع عليه قضية تشهير،
+من ناس بالتعريف هما مجرمين حرب،
+
+واتسحبت رسالة الماجيستير بتاعته
+من مكتبة الجامعة،
+
+واضطر إنه يقبل بالتراجع عن كل اللي قاله،
+
+وانتهى "كاريره" الأكاديمي تمامًا!
+
+أما بقى، "إيال وايزمان"،
+اللي هو أنشأ مؤسسة Forensic Architecture،
+
+اللي انت شُفت الصور بتاعتهم من شوية دُول،
+
+الراجل دا، الحمد لله، كان حظه أوفَر شوية،
+
+كتبه اتمنعت بس في "إسرائيل"،
+
+وخصوصًا، كتابه "أرض جوفاء"،
+لأن هذا الكتاب يُعتبر دليل إدانة.
+
+هو الراجل، ببساطة شديدة، بيوضّح
+طريقة الاحتلال الإسرائيلي في بناء المستوطنات،
+
+بشكل يخنق ويطرد الفلسطينيين، تخيل!
+
+اللي بأحكيلك عنهم دُول ليسوا حالات فردية،
+
+فيه أمثلة كتير على أي حد
+بيحاول يتكلم على "النكبة" في "إسرائيل"،
+
+ومحاولة منعه من دا،
+
+لدرجة إن سنة 2011،
+الـ"كينيست" وافق على قانون
+
+اتعرف باسم The Nakba Law، "قانون (النكبة)"،
+
+القانون دا بيدّي الحق لوزارة المالية
+
+إنها تمنع التمويل والدعم الحكومي
+عن أي مؤسسة بتتكلم عن "النكبة".
+
+يعني مثلًا، لو انت جامعة
+أو مؤسسة بحثية بتبحث في الأشياء،
+
+وفيه بروفيسور هيعمل عندك محاضرة عن "النكبة"،
+
+فمن حق الدولة إنها تلغي
+الدعم والتمويل عن الجامعة، وبالقانون.
+
+بالقانون دا، كُتُب كتير ما خرجتش للنور،
+ومقالات ما اتنشرتش، وأفلام ما اتصورتش،
+
+كل دا، عشان ما حدش يفسد القصة
+اللي "إسرائيل" بتحاول تحكيها عن نفسها،
+
+خصوصًا، لمّا يكون الحد دا يهودي
+ومش مختار يكون صهيوني!
+
+الموقف دا بيبقى غريب! "الله، ازاي؟!"
+
+لدرجة إنه بيُطلق على هؤلاء،
+اليهود اللي كارهين فكرة الصهيونية،
+
+"يهود كارهين لأنفسهم". وصف مهين.
+
+من أشهر الناس دُول، الـSelf-hating Jews،
+
+المؤرخ "إيلان بابيه"،
+اللي شِبه اتطرد من جامعة "حيفا"،
+
+وصاحب الكتاب المشهور،
+Ten Myths About Israel
+
+"10 أساطير عن (إسرائيل)".
+
+دي أساطير، "إسرائيل" بتحاول تصدّرها للعالم،
+
+وتحديدًا للخيال الغربي.
+
+الحكاية اللي بتحكيها "إسرائيل" عن نفسها،
+
+وبتدرّسها للأطفال في المدارس كسردية وطنية،
+
+ممكن نُبصّلها بطريقة من اتنين،
+
+إما إنها مجموعة من الأكاذيب تحت بعض، ونقف هنا،
+
+أو إنها مجموعة من الأكاذيب تحت بعض،
+بس احنا محتاجين نفهمها،
+
+عشان نفهم ليه العالم مصدّقها بالشكل دا.
+
+السردية دي بتبدأ
+بالممالك اليهودية على أرض "فلسطين"،
+
+اللي اتدمرت
+واتهدم معاها هيكل أو معبد "سليمان"،
+
+ومن سنة 70 ميلاديًا،
+تشتت اليهود في كل بقاع الأرض،
+
+ولمدة 2000 سنة،
+اتعرّضوا لكل أشكال التمييز والاضطهاد،
+
+اللي بتبلغ ذروتها في الـ"هولوكوست"،
+
+وكمحاولة للنجاة، بيقرر اليهود الباقيين
+إنهم يهربوا ويرجعوا لأرض الأجداد.
+
+دا هو الجزء الأول من القصة،
+
+اللي بتقدّم فيه "إسرائيل" نفسها
+لحظة البداية الضعيفة،
+
+وبالتالي، بتكسب التعاطف معاها،
+
+وبالتالي، يبقى أسهل تشتري منها
+بقية القصة بعد كدا.
+
+بقية القصة مثلًا، ممكن تشوفها
+
+في كتاب جغرافيا الصف السادس
+في المدارس الإسرائيلية،
+
+اللي بتوصف عودة اليهود المستوطنين الشجعان
+اللي اشتروا الأرض، وبدأوا في تعميرها،
+
+واستخدموا كل وسائل التكنولوجية الحديثة!
+
+لو قُلتلك كدا ووقفت، مش كفاية،
+
+لازم أدّيك مجموعة تانية من التفاصيل،
+عشان أرسم صورة في خيالك،
+
+فنلاقي الكتاب بيكمّل يقول
+
+إن المستوطنين وصلوا الأرض دي
+لقوها عبارة عن أطلال ومستنقعات،
+
+فعملوا إيه؟ حفروا آبار ميّه عذبة،
+
+استخدموا أسمدة، عشان ينفع الأراضي تتزرع،
+
+وطوّروا تقنيات للبناء،
+وطهّروا المستنقعات، وردموها،
+
+فقدروا يقضوا على الملاريا
+اللي كانت بتفتك بيهم،
+
+وأنشأوا مدن زي "تل أبيب"،
+أول مينا في المنطقة!
+
+وخُد بقى التفصيلة دي،
+الساحل قُدّام "تل أبيب" ساحل ضحل،
+
+فصعب إنك تعرف تعمل فيه مينا،
+
+ولكن المستوطنين نجحوا في دا!
+
+لو تأملت معايا الجزء اللي فات،
+
+فهو الهدف منه إثارة الإعجاب،
+
+ورسم صورة عن الناس الضعاف
+اللي أول ما لقوا فرصة، قدروا ينجحوا،
+
+بشكل، يا عزيزي، بيفكرك بمين؟
+
+بالمستوطن الأبيض اللي راح "أمريكا الشمالية"
+
+عشان يبني "الولايات المتحدة الأمريكية".
+
+لحد الجزء دا من القصة،
+حاجتين اتحققوا، التعاطف والإعجاب.
+
+أي قصة، يا عزيزي، محتاجة حاجة مهمة أوي،
+
+محتاجة يكون فيه "صراع"،
+والصراع محتاج "شرير".
+
+الشرير الأول في القصة الإسرائيلية
+هو، وللمفاجأة، الانتداب البريطاني،
+
+دا مش شرير تقليدي،
+دا الشرير اللي بيعطّل هجرات اليهود،
+
+وبيحاول إجهاض حلمهم في بناء دولة.
+
+تخيل، يا عزيزي، الشرير بيحاول يمنع اليهود
+
+من إنهم يهربوا من المحارق في "أوروبا"،
+
+وييجوا يأمنوا في وطنهم الجديد!
+
+فبالتالي، انت كحد بيسمع القصة دي،
+تكره هذا الشرير، "ما تسيبهم يهربوا يا عم!"
+
+ومنتظر اللحظة اللي البطل فيها هينتصر عليه!
+
+الرواية الإسرائيلية مش بتقدّملك بطل واحد،
+
+بتقدّملك أبطال،
+أبطال زي "مناحم بيجن"، "إسحاق رابين"،
+
+"أرييل شارون"، "شيمون بيريز"،
+
+اللي انضموا لتنظيمات عسكرية،
+زي "هاجاناه" و"أرجون" و"ليحي".
+
+ولو جيت ركّزت، يا عزيزي،
+هتلاقي إن فيه ذكاء في اختيار هذه الأسامي،
+
+كلمة "ليحي" دي معناها
+"المقاتلون من أجل حرية (إسرائيل)"،
+
+فأنا بأقدّملك هنا قصة فيها تنظيم عسكري
+اسمه "مدافعون عن الحرية"،
+
+أكيد هتتعاطف معايا وتصدّقني،
+
+وتصدّق التضحيات والشجاعة اليهودية
+
+اللي بتنجح في إجبار "بريطانيا"
+على الجلاء، على الخروج.
+
+وكمان، هتفرح معايا
+
+إن خروج "بريطانيا" دا
+هيبقى استقلال من الاستعمار،
+
+وتحرر لليهود من الشتات التاريخي.
+
+وتفرح كمان معايا لمّا "الأمم المتحدة"
+تعلن قرار 181، في نوفمبر 47،
+
+اللي بيقسّم أرض "فلسطين" التاريخية
+لدولة يهودية ودولة عربية!
+
+كل اللي أنا قُلتهولك فوق دا، ��ا عزيزي،
+انت عارف إن هو تلفيق.
+
+اللي أنا بأحاول أبرزه هنا،
+إن دا تلفيق معمول كويس،
+
+عنده قُدرة كبيرة على الإقناع.
+
+تخيل لمّا أحكي الحكاية دي كلها
+لشخص ما يعرفش!
+
+وبعد الكلام دا، أقولّه إن "إسرائيل"
+يوم 14 مايو 1948، أصبحت دولة،
+
+وليها رئيس وزرا اسمه "ديفيد بن جوريون"،
+
+ثم أقولّه على طول
+إن بعد يوم واحد من تأسيس دولتك،
+
+فيه شرير تاني هجم على هذا الحلم!
+
+تحسّها، يا عزيزي، حبكة فيلم أمريكاني،
+
+خلاص، البطل هينتصر،
+بعد ما قدر يكسب أول شرير،
+
+والفيلم خلاص هيخلص، يطلعله شرير تاني!
+
+اللي بيتفرج على هذا الفيلم
+
+مستحيل يصدّق
+إن الشرير التاني اللي طلع دا مش شرير!
+
+الشرير التاني دا هو احنا!
+
+حسب سردية "إسرائيل"،
+فبعد يوم واحد من إعلان الدولة،
+
+7 جيوش عربية قررت إنها تتحد
+وتهجم على هذه الدولة الوليدة
+
+عشان تطّهرها من اليهود!
+
+"مصر"، "الأردن"، "سوريا"،
+
+"لبنان"، "السعودية"، و"العراق"
+
+وقوات من عرب "فلسطين"،
+
+كل دُول عليك انت لوحدك!
+
+هل القصة بتُقف هنا؟ لأ.
+
+وبتكمّل الرواية الإسرائيلية
+باستدعاء قصة بني "إسرائيل"،
+
+قصة "داوود" و"جالوت"،
+
+"داوود" الشابّ الصغير الضعيف،
+
+اللي في يوم من الأيام، هيخُش في معركة
+قُدّام "جالوت" القوي العملاق،
+
+وبسبب إيمان "داوود" وشجاعته،
+هيقدر ينتصر على "جالوت".
+
+طبعًا في هذه القصة، "إسرائيل" هي "داوود"
+والـ7 جيوش العربية هما "جالوت"!
+
+بذمتك، لمّا أحكيلك قصة كدا، هتتعاطف مع مين؟
+
+دا انت كمان هتصدّقني
+لمّا أقولّك شيء وقح أكتر بكتير،
+
+هأقولّك إن العرب من ساكني "فلسطين"
+
+خرجوا من أرضهم عشان يدّوا فرصة
+للـ7 جيوش عشان يبيدوا اليهود،
+
+وهتصدّقني لو قُلتلك
+
+إن "إسرائيل" حاولت بكل الأشكال
+إنها تقنع الفلسطينيين يرجعوا،
+
+لكن هما اللي رفضوا يرجعوا أرضهم،
+وفضّلوا الحياة كلاجئين!
+
+تخيل، فيه قصة بتحاول تقنعني إن فيه ناس
+رفضوا إن هما يرجعوا يعيشوا في أرضهم!
+
+دا شيء صعب الاقتناع بيه.
+
+بس لأن القصة، هما بيعرفوا يحكوها كويس،
+فيبدو إن فيه ناس بتصدّقها!
+
+ويبدو إن فيه ناس مصدّقة إن لحد هذه اللحظة
+
+إن "إسرائيل" ما بتحاولش تعمل أي حاجة
+غير السلام مع جيرانها اللي بيكرهوها!
+
+وبتنتهي القصة
+إن "إسرائيل" ما عندهاش أي حلم غير السلام!
+
+ولكنها برضه، مستعدة دايمًا تدافع عن نفسها،
+
+بدليل إن جيشها اسمه "جيش الدفاع"!
+
+وأكيد، بعد الملحمة اللي حكيتهالك دي،
+
+لمّا أقولّك إن جيش الدفاع
+هو "أنبل جيش في العالم"، أكيد هتصدّقني.
+
+دي، يا عزيزي، قصة مزوّرة بالكامل،
+
+بتتكون من أكاذيب كاملة وأنصاف حقائق،
+
+ولكن فيها "إسرائيل" الـUnderdog،
+
+ويبدو إن هو دا السبب
+اللي بيسهّل التعاطف معاها.
+
+أنا عارف إن القصة مزوّرة،
+
+وانت عارف إن القصة مزوّرة،
+
+بس يبدو إن المواطن الأبيض العادي،
+اللي اهتمامه بالعالم ما يتعدّاش صالة بيتهم،
+
+الحياة بالنسباله Iced Coffee على الآخر!
+
+على رأي "عبّود"، أقوى مراسل في العالم.
+
+يبدو كدا إن هذا المواطن
+ما يعرفش إنها مزوّرة،
+
+لأن لعقود طويلة جدًا، "إسرائيل" استثمرت
+في احتلال الخيال الغربي بالقصة دي،
+
+بشكل يسهّل
+إن القصة الحقيقية تفضل مدفونة تحتها،
+
+وأنا، النهاردة،
+جاي أحكيلك القصة الحقيقية، "النكبة".
+
+عزيزي المشاهد الجميل،
+
+الأسطورة الأولى،
+هي إن فيه حاجة اسمها "اليهود"،
+
+كلهم على بعض كدا من أول التاريخ،
+
+شعب واحد وجنس واحد وآمال واحدة،
+
+بيُضطهدوا بقالهم 2000 سنة،
+
+مش أجزاء، كتلة واحدة.
+
+بينما، لو جينا نبص
+على مجتمعات اليهود في "أوروبا"،
+
+ومقارنتها مع مجتمعات اليهود
+في البلاد العربية،
+
+في نهاية القرن الـ19، قصة سريعة بس،
+
+هتقولّنا إن دا مش حقيقي.
+
+اليهود في بلد زي "المغرب" كانوا 150 ألف،
+
+في "مصر"، 80 ألف،
+
+في بداية القرن الـ20،
+في "العراق"، في "بغداد"،
+
+وصل عدد اليهود 50 ألف،
+تقريبًا، رُبع سكان مدينة "بغداد".
+
+المجتمعات اليهودية دي كانت جزء
+من البلاد العربية اللي هما عايشين فيها،
+
+يهود عرب آمنين على حياتهم وممتلكاتهم،
+
+ليهم مدارسهم ودور العبادة بتاعتهم،
+
+لا شك إن كانت بيقابلهم مشاكل
+زي أي مشاكل بتقابل أي أقلية،
+
+ولكنهم كانوا جزء طبيعي من نسيج مجتمعاتهم،
+
+والبلاد دي كلها
+كانت جزء من الدولة العثمانية،
+
+اللي كانت متسامحة بدرجة كبيرة جدًا
+مع اليهود اللي فيها.
+
+على الناحية التانية، في "أوروبا"،
+
+كان اليهود بيواجهوا واقع مختلف،
+
+واقع خلقته التغيرات
+اللي كانت بتحصل في "أوروبا" وقتها.
+
+لو بصينا على خريطة "أوروبا"
+في بداية القرن الـ19،
+
+"أوروبا"، في الوقت دا،
+كانت بتتحول من إمبراطوريات كبيرة
+
+إلى دوَل قومية، Nation States.
+
+الإمبراطوريات كانت مساحة كبيرة جدًا،
+
+جواها شعوب وأعراق وأديان مختلفة،
+
+الملوك بتورث بعض،
+والأقليات، في أغلب الأحيان، مواطنين درجة تانية،
+
+أحيانًا ظروفهم كويسة، وأحيانًا لأ.
+
+المجتمعات اليهودية
+في الإمبراطوريات الأوروبية،
+
+كانت أقلية من الأقليات،
+
+أقليات يهودية مقفولة على نفسها،
+
+عايشين فيما يُسمّى الـ"جيتوهات"،
+
+واختلاطهم بالعالم اللي حواليهم قليل،
+وهما شايفين نفسهم مختلفين عنه.
+
+ولكن بقى فكرة الـNation States الجديدة دي
+
+اللي جت تبدد الإمبراطوريات، غيّرت هذا الوضع،
+
+"ألمانيا" مثلًا، تحولت من شوية ممالك متفرقة
+لدولة ألمانية مُوحَّدة،
+
+وكذلك "إيطاليا" و"بولندا".
+
+"معلش يا (أبو حميد)، أنا متلخبط شوية،
+إيه الفرق بين دا ودا؟!
+
+هل الاسم؟ عندي أنا يا سيدي!"
+
+الأستاذ "فوزي البِدوي"،
+أستاذ الدراسات اليهودية في الجامعة التونسية،
+
+بيقول إن الـNation State،
+الدولة القومية الجديدة دي،
+
+كانت بتقدّم وعد بواقع جديد،
+
+"ما فيش حاجة اسمها أقلية أو أغلبية،
+فيه حاجة اسمها مواطن،
+
+كلنا ألمان أو إيطاليين أو بولنديين،
+
+كلنا لينا هوية واحدة بتجمعنا
+اسمها (الوطن)، الـNation.
+
+حتى لو كان فيه بيننا
+اختلافات في الدين أو في العِرق،
+
+فكلنا مواطنين مندمجين في وطن واحد."
+
+رد الفعل اليهودي على الفكرة دي، انقسم،
+
+قطاعات من المجتمعات اليهودية
+كانت رافضة الفكرة،
+
+وكانت شايفة إن الطريقة الوحيدة
+عشان يفضلوا يهود وما يندمجوش
+
+فينسوا أصلهم وتاريخهم،
+إن هما ينعزلوا، ويرفضوا التحديث،
+
+ويميزوا نفسهم
+عن الهويات الجديدة اللي بتتكون،
+
+الخوف دا، عززه العنف اللي واجهته
+كتير من المجتمعات اليهودية الأوروبية،
+
+خصوصًا، في "روسيا" و"بولندا"،
+
+لدرجة انتشار مصطلح الـPogrome،
+
+كلمة روسية معناها قتل اليهود،
+تدمير ممتلكاتهم وحرق منازلهم.
+
+على الناحية التانية،
+فيه قطاعات في المجتمعات يهودية في "أوروبا"
+
+كانت شايفة إن العنف دا مؤقت،
+وهيختفي مع الوقت،
+
+وإن الاندماج هو الحل،
+
+كانوا شايفين قُدّامهم فرصة يتعلموا،
+
+ويستفيدوا من المعرفة الأوروبية الحديثة،
+اللي بتتطور بسرعة،
+
+وينصهروا في المجتمع
+لّما يشتغلوا وظايف حديثة،
+
+أطباء وشعراء وموظفين بنوك،
+
+وكانوا شايفين إن ثقافت��م مش هتروح ولا حاجة،
+
+الدين واللغة هما اللي هيحفظوا ثقافتهم.
+
+بس في الحالتين،
+اللي كانوا رافضين أو اللي كانوا قابلين،
+
+كانوا شايفين نفسهم
+مواطنين أوروبيين في بلاد أوروبية.
+
+كل اللي بأحكيهولك دا بينفي
+إن فيه كتلة على بعضها كدا اسمها "اليهود"،
+
+في الآخر، اليهود دُول أفراد في مجتمعات،
+
+أحوالهم بتتغير من أحسن لأسوأ،
+أو من أسوأ لأحسن،
+
+على حسب هما امتى في التاريخ
+وفين في الجغرافيا.
+
+بينما الرؤية الصهيونية بتحاول تعمل العكس،
+
+وتصور اليهود كحالة فريدة في التاريخ،
+
+والعداء ضدهم ثابت وقَدَري،
+
+لدرجة إن مفكر صهيوني اسمه "ليون بينسكر"،
+
+بيقول عن "معاداة السامية" إنها...
+
+المؤرخ الإسرائيلي "إيلان بابيه"،
+المُعادي للصهيونية،
+
+بيقول إن أسوأ حاجة عملتها الصهيونية
+كانت التلاعب بالديانة اليهودية،
+
+بحيث إنها تستعمل الدين كمبرر،
+لتحقيق فكرة استعمارية بالأساس.
+
+"معلش يا (أبو حميد)،
+ممكن تفنّطهالي؟ مش فاهم!"
+
+انت، يا عزيزي، أنا عارفك،
+انت بتحب الحكايات، صح؟
+
+عايز حكاية وصراع وشرير... وكدا، صح؟
+
+أنا قُلتلك من شوية إن في "أوروبا"
+كان فيه يهود قابلين للاندماج، ويهود رافضينه،
+
+من هؤلاء اللي كانوا قابلين الاندماج،
+
+كان صحفي نمساوي اسمه "ثيودور هرتزل"،
+
+دا شابّ من عائلة يهودية غنية جدًا،
+
+متعلم وثقافته ألمانية،
+
+وتقريبًا، ما يعرفش من العبري غير "شالوم"!
+
+علاقته بالدين تكاد تكون معدومة.
+
+بعض الناس بيقولوا إن هو Borderline ملحد.
+
+"ثانية واحدة يا (أبو حميد)!
+(هرتزل) بتاع الصهيونية و(إسرائيل)
+
+علاقته بالدين كانت معدومة،
+وكان عايز يندمج في المجتمع الأوروبي؟!"
+
+دا، يا عزيزي، بناء درامي،
+دا الـComing of Age، دا الـJaunra.
+
+"هرتزل" سنة 1894
+راح "باريس" يغطي قضية مهمة،
+
+لظابط فرنسي يهودي اسمه "ألفريد درايفوس"،
+
+الراجل دا متهم
+بتسريب معلومات سرّية للألمان.
+
+القضية دي، يا عزيزي، هزت "فرنسا"،
+لأن المجتمع انقسم،
+
+ناس بتؤيد براءته،
+وناس بتتهمه بالخيانة العظمى،
+
+لحد هنا تمام. قضية، محاكمة، هتافات، عادي!
+
+بنشغّل الـ"سوشيال ميديا"!
+
+ولكن اللي ما كانش عادي
+إن بعض المظاهرات اللي كانت ضد "درايفوس"
+
+هتافاتها كانت بتقول...
+
+"الموت لليهود!"
+
+دا فين، يا عزيزي؟ دا في "باريس"،
+معقل التنوير والحداثة!
+
+صحيح إن بعض المصادر بتقول
+إن "هرتزل" كان بيبالغ،
+
+وإن الهتاف كان
+Death to The Traitor، "الموت للخاين"،
+
+بس الأكيد في الحالتين
+إن "هرتزل" بيعتبر هذا الموقف نقطة تحول،
+
+اللي حصل دا خلّاه
+يفقد إيمانه بالاندماج مع المجتمعات،
+
+"بقى دلوقتي إيه؟ مايل للانعزال؟!"
+
+الحقيقة،
+هو فكّه من موضوع الاندماج والانعزال دا،
+
+هو راح لاختيار تالت،
+ما كانش معروف ولا منتشر وقتها،
+
+ولا ليه جمهور
+في المجتمعات اليهودية الأوروبية،
+
+ألا وهو فكرة كدا اسمها "الصهيونية".
+
+"يا نهار أبيض يا (أبو حميد)!
+يعني اليهود ما كانوش صهيونيين من الأول؟!"
+
+لأ، يا عزيزي. الصهيونية في واقع الأمر
+فكرة ظهرت في القرن الـ16،
+
+ظهرت فين؟
+عند بعض المسيحيين، وبالأخص البروتستانت،
+
+وبالأخص بالأخص، في "بريطانيا".
+
+الفكرة ببساطة بتقول
+إن اليهود يرجعوا "القدس"
+
+ويبنوا الهيكل كتمهيد لعودة "السيد المسيح".
+
+فضلت الفكرة دي مكمّلة كدا لحد القرن الـ19،
+
+فكرة عادية، موجودة، ما حدش مهتم بيها.
+
+اليهود كانوا يسمعوا الكلام دا ويقولوا،
+"تمام، هنظبّط ونكلمكم!
+
+مش عايزيننا نبقى مواطنين؟ هه؟!
+
+عايزيننا احنا نمشي،
+وانتم تاخدوا المواطنة لوحديكم؟!
+
+فاهمين على فكرة!"
+
+بس الصهيونية اليهودية في القرن الـ19
+كانت مختلفة عن كدا،
+
+وخصوصًا، صهيونية "هرتزل".
+
+ما كانش الموضوع
+ببساطة إن اليهود يرجعوا "القدس".
+
+الكاتب المصري "السيد ياسين"
+في كتابه "تشريح العقل الإسرائيلي"،
+
+بيحاول يدّينا صورة أوضح ومفصّلة أكتر
+عن الصهيونية اليهودية،
+
+الصهيونية اليهودية فكرة عنصرية،
+
+بتشوف إن كل البشر في كل مكان وكل زمان،
+
+مغروس جوا أعماق أعماقهم كراهية ضد اليهود!
+
+يعني، لو جبتلي طفل صغير عنده 4 سنين
+لسة متعلّم الكلام،
+
+وسألته، "انت يا حبيبي بتحب اليهود ولّا لأ؟!"
+
+هيقولّك، "آه، عادي."
+هيقوم الصهيوني قام قايلّك، "لأ،
+
+هو بيقول كدا،
+بس هو من جوا ما بيحبهومش!"
+
+الصهيونية بتعادي الآخر الغير يهودي،
+
+وشايفة إن الكراهية دي محفورة جواه
+مش لأي سبب، غير لأنه مش يهودي!
+
+وبالتالي، الحل الوحيد
+عند اليهود عشان يبقوا آمنين،
+
+إن هما يعملوا دولة نقية ليهم
+من غير آخرين، كلها يهود!
+
+لا تقولّي بقى اندماج
+ولا انعزال ولا تواصل مع الآخر،
+
+دولة ليهم لوحدهم، ما حدش يعيش فيها معاهم،
+
+أو على الأقل، على الأقل يعني،
+يبقوا هما الأغلبية الكاسحة، اللي بتحكُم،
+
+الفكرة دي هيأصّلها "هرتزل"
+في كتابه "دولة اليهود".
+
+"طب يا (أبو حميد)، معلش يعني،
+مين هما اليهود بقى؟"
+
+والله، يا عزيزي،
+أنا ما عنديش فكرة عن هذا السؤال،
+
+ولكن أقدر أقولّك التعريف الصهيوني،
+
+الفكرة الصهيونية
+إن اليهود جنس واحد نقي، Pure،
+
+من أول لحظة لآخر لحظة،
+
+هما مش مجرد دين،
+اليهودية ليست ديانة تبشيرية،
+
+ما بيسعوش إن هما يضموا الآخرين لعقيدتهم،
+ولا يتجوزوا منهم،
+
+فبالتالي، الصهيونية بتشوف اليهود
+أقرب لجنس أو شعب أو عِرق نقي،
+
+ودي كمان فكرة عنصرية.
+
+مش بس كدا،
+على حسب كلام الباحثة "بديعة أمين"،
+
+فهي بتقول إن واحدة من أسس الصهيونية
+
+إن اليهود اللي بيظلمهم بس الناس التانية،
+
+لكن يستحيل يكون فيه يهودي بيظلم يهودي!
+
+فاكر، يا عزيزي، لمّا قلتلك
+موضوع الـSelf-hating Jews،
+
+"اليهودي الذي يكره نفسه"؟
+
+الصهيونية بترتبك لمّا يهودي ينتقدها،
+
+باختصار يعني، الصهيونية قائمة
+على اعتقاد إن العالم كله يكره اليهود،
+
+إن العالم كله "معادي للسامية"،
+
+واللي مش "مُعادي للسامية"،
+فيه احتمال يعاديها!
+
+"هرتزل" شايف
+إن الظُلم والكراهية و"معاداة السامية"،
+
+هيبقوا القوة اللي هترشد اليهود للحل،
+أو بتعبيره...
+
+"احنا شعب واحد، أعداءنا خلّونا متحدين."
+
+بصراحة، يا عزيزي، هذه الفكرة بأجدها مخيفة،
+
+إن فيه حد يقول إن توحُّد مجموعة من الناس
+قايم على كراهية باقي الناس ليهم،
+
+يعني، بيتم تعريفك بالناس اللي بتكرهك.
+
+وبالفعل، يا عزيزي، من غير "معاداة السامية"،
+
+مش هيبقى فيه حاجة اسمها "صهيونية".
+
+تخيل، يا عزيزي، إن فيه فكرة
+قايمة على إن الكل بيرفضها،
+
+وفي اللحظة اللي الكل هيقبلها، هتُقع!
+
+"هرتزل" كان شايف إن "معاداة السامية"
+
+هتكون هي القوة الدافعة
+اللي هتمكّن اليهود من بناء دولتهم.
+
+باختصار، يا عزيزي، بعد كل الكلام الكتير دا،
+
+الصهيونية كانت فكرة
+ردت على العنصرية ضد اليهود
+
+بعنصرية مضادة تجاه كل ما هو غير يهودي.
+
+إذًا، فالحل بيبقى إن اليهود يعيشوا
+في دولة لوحدهم.
+
+"هرتزل" بقى قعد يفكر،
+"يا ترى فين الدولة دي؟!"
+
+كان فيه مقترحات
+زي "الأرجنتين"، "أوغندا"، "مدغشقر"، "روسيا"،
+
+لأن، زي ما قلتل��، الموضوع، يا عزيزي، في الأول
+لم يكن له علاقة بالدين،
+
+كان المهم،
+"إنشاء دولة وخلاص، نحفظ بيها نفسنا
+
+من كراهية اليهود المزروعة في غير اليهود."
+
+خلّيني أقولّك، يا عزيزي، المفاجأة.
+
+المفاجأة هي إن معظم القطاعات اليهودية
+
+اللي "هرتزل" عرض عليهم
+موضوع الصهيونية دا، ونعملّكم دولة وكدا،
+
+عملوله Like، وقالوله، "هنظبّط ونكلّمك.
+
+اسبق انت، واحنا هنحصّلك!"
+
+دُول مين؟ دُول المُضطهَدين نفسهم.
+
+اللي استغربوا، "ليه نهاجر من البلاد
+اللي عيشنا فيها طول عمرنا؟!
+
+ما نطالب بحقوقنا فيها!
+
+ولو هنهاجر، فنهاجر لعالم جديد، (أمريكا)."
+
+اللي كان بالفعل
+الوجهة الأولى ليهود "أوروبا".
+
+عشان تتحول مدينة زي "نيويورك"
+في أواخر القرن الـ19
+
+لأهم مدينة يهودية في العالم.
+
+عايز أقولّك إن المؤتمر الصهيوني الأول
+
+كان المفروض يتعمل في "ميونخ"،
+
+بس Interestingly Enough،
+اليهود الألمان رفضوا الكلام الفارغ دا،
+
+لدرجة إن كتير من الحاخامات
+شاف إن الفكرة الصهيونية دي أصلًا
+
+تحدّي للإرادة الإلهية
+اللي كتبت الشتات للشعب اليهودي.
+
+وقتها، "هرتزل" فكر في الفكرة،
+اللي اتكلمنا عنها قبل كدا،
+
+وهي "إن أنا محتاج عشان أقنع الناس دي
+
+يبقى عندي قصة حلوة جدًا،
+حتى لو مش حقيقية،
+
+محتاج أسطورة الناس تتلم حواليها."
+
+في كتابها "تاريخ الأسطورة"،
+بتقول "كارين أرمسترونج"،
+
+"الأسطورة حقيقة لأنها مؤثرة،
+وليس لأنها حقيقة."
+
+"هرتزل" فهم كويس إن يهود "أوروبا"
+خايفين من السفر لمجهول مش عارفينه،
+
+"هنروح (أوغندا) نعمل إيه؟! حرّ أوي!
+
+هنروح (روسيا) نعمل إيه؟! برد أوي!
+
+تخيل، نبقى مُضطهَدين وبردانين!"
+
+ولكن ماذا بقى بقى بقى
+لو كانت الوجهة معروفة ومضمونة ومقدسة،
+
+ونهاية سعيدة لحكاية حزينة؟
+
+دي، يا عزيزي، كانت الطريقة الوحيدة
+اللي قدر يقنعهم بيها،
+
+"احنا، يا جماعة، مش هنهاجر مكان تاني،
+احنا هنرجع لوطننا."
+
+وقتها، في مؤتمر الصهيونية الأول
+في "بازل"، 1897،
+
+الحركة الصهيونية أعلنت عن وجهتها، "فلسطين"،
+
+وعلى حسب تعبير
+عالِم الاجتماعي الأرجنتيني "بيدرو بريجير"،
+
+حوّل "هرتزل" حكاية الشتات التوراتية،
+هذه الحكاية الملحمية المؤثرة،
+
+لعقد تمليك حديث لـ"فلسطين"!
+
+عشان تكون الهجرة ساعتها مش حل سياسي،
+وإنما واجب ديني.
+
+ومن هنا، يا عزيزي،
+بدأ الخلط بين الصهيونية واليهودية،
+
+دا اللي بعد كدا عمل المغالطة بتاعة
+إن اليهودية هي الصهيونية،
+
+وإن معاداة الصهيونية هي هي معاداة اليهودية!
+
+"أرض بلا شعب" هي أشهر الأفكار الصهيونية،
+
+على الرغم من إن "فلسطين"
+في نهاية القرن الـ19 وبداية القرن الـ20،
+
+كانت مجتمع متكامل،
+
+بيعيش فيها أغلبية مسلمة، ومسيحيين،
+وأقلية يهودية،
+
+مجتمع، رغم تنوعه الديني،
+إلا إنه كان متجانس ثقافيًا،
+
+"يافا"، أكبر مدينة على الساحل الشرقي،
+
+كان عايش فيها أكتر من 60 ألف فلسطيني،
+
+فيها سينمات ومسارح،
+
+ومينا أقدم من ميناء "تل أبيب" الحديث
+بمئات السنين.
+
+البعثة البريطانية اللي جت "فلسطين"
+من سنة 1871 لـ1877،
+
+عملت عن "فلسطين" موسوعة من 12 جزء،
+
+وكتبت فيها أسامي 13 ألف مكان.
+
+وبالتالي، دا بيسيبنا قُدّام احتمال من اتنين
+لمعنى كلمة "أرض بلا شعب".
+
+الاحتمال الأول
+بيقوله عالم الاجتماع الأرجنتيني "بيدرو بريجير"،
+
+وهو إن قادة الحركة الصهيونية
+اللي بتطالب بالرجوع إلى "أرض الميعاد"،
+
+هذه الأرض المقدسة،
+اللي هتتحقق فيها كل أحلامهم،
+
+ما كانوش يعرفوا عنها حاجة أصلًا!
+
+لأن العالم، غالبًا بالنسبالهم،
+كان "أوروبا" بس،
+
+كل معلوماتهم عن "فلسطين"
+مصدرها حكايات الرحالة والمغامرين،
+
+وانت لمّا تكون رحّالة،
+
+مش هترجع تقول للناس في "أوروبا"
+إنك رُحت مغامرة لـ"يافا"،
+
+فلقيت فيها حاجات عندنا،
+زي السينما أو المسارح،
+
+كدا الـReach هيقع، مش Exotic كفاية!
+
+انت يا أسطى رُحت "الشرق" يا أسطى،
+
+اعمل صورة كدا عن "الشرق" البدائي،
+
+خِيَم وجِمال وقصص "ألف ليلة وليلة"،
+
+وأرض فاضية، ومستنية عودة اليهود!
+
+فدا التفسير الأول لفكرة "أرض بلا شعب".
+
+أما التفسير التاني،
+فبيطرحه المؤرخ الفلسطيني "سلمان أبو ستة"،
+
+بيقول إن "أرض بلا شعب" دي
+كانت النية الصهيونية،
+
+إن هما يخلّوا الأرض من غير شعب،
+وخلّيني أشرحلك.
+
+لحد نهاية القرن الـ19،
+نسبة اليهود بعد الهجرة
+
+ما كانتش تتعدى 3% من مجمل "فلسطين"،
+
+اللي كانت، ساعتها، تحت الحُكم العثماني،
+
+وفشلت محاولات "هرتزل" إنه يقنع السلطان العثماني
+إنه يخصص أرض لليهود،
+
+السلطان رفض،
+بس ساب الهجرة تفضل بتحصل زي ما كانت،
+
+لأن زي ما قلتلك، العرب والعثمانيين
+
+ما كانش عندهم مشكلة مع اليهود
+لمجرد كونهم يهود،
+
+"انت يهودي،
+عايز تيجي تقعد معانا بسلام، اتفضل.
+
+لأ، انت صهيوني بقى؟! لأ! دا..."
+
+استمرت الهجرات.
+
+وفي سنة 1907،
+هيأسس الصهيوني "حاييم وايزمان"
+
+شركة تطوير أراضي في "يافا".
+
+"حاييم وايزمان" دا
+شخصية شديدة الأهمية في التاريخ الصهيوني،
+
+يهودي علاقته بالدين تكاد تكون منعدمة.
+
+"إيه يا (أبو حميد)
+الناس اللي ما تعرفش ربنا دي؟!"
+
+المهم، الشركة دي هدفها كان شرا الأراضي
+من الفلسطينيين بشكل منظم،
+
+ولكن على حسب كلام
+البروفيسور الأمريكي "وولتر لين"،
+
+في مجتمع زراعي زي دا،
+الفلّاحين رفضوا يتخلّوا عن أرضهم عشان الفلوس،
+
+لأن أرضهم دي أساس حياتهم، أساس قوتهم،
+
+خصوصًا، إن الصفقة كانت بتشترط
+طرد الفلّاحين العرب من الأرض!
+
+أو يخلّوها "أرض بلا شعب"،
+"عشان نجيب الشعب بتاعنا."
+
+عشان كدا،
+مش هينجح الصهاينة إنهم يشتروا أراضي
+
+غير ممن يُسمّوا
+
+الناس اللي بيتملكوا أراضي كتير،
+بس مش عايشين فيها،
+
+زي مثلًا، أحد العائلات اللبنانية
+اللي كانوا عايشين في "أوروبا"،
+
+واللي في 1910، باعوا 200 كيلومتر مربع
+في "مرج ابن عامر" للوكالات اليهودية.
+
+لحد هنا، يبدو الموضوع بريء،
+
+يهود مهاجرين من "أوروبا"
+جايين يعيشوا في مكان جديد ويزرعوا.
+
+ولكن تنظيم شكل المزارع اللي عملوها
+ما كانش بيوحي بكدا أوي،
+
+اللي عمله الصهاينة من اللحظة الأولى
+واللي استمر معاهم في كل أرض استحوذوا عليها
+
+كان كالآتي،
+أولًا، رفض العمل مع فلسطينيين في الأرض،
+
+"انت مش جاي تشتغل معاهم، انت جاي تحل محلهم!
+
+افتكر القاعدة: أرض بلا شعب."
+
+فبالتالي، الشرط دا بيعني
+العمالة كلها لازم تبقى يهودية،
+
+لدرجة  إن "مرج ابن عامر"
+خرج منه 60 ألف فلسطيني،
+
+وتم استبدالهم بيهود مهاجرين.
+
+الشرط التاني كان حراسة الأرض،
+
+اتشكلت فِرَق حراسة يهودية اسمها "هاشومير"،
+
+غرض هذه الفِرَق الحفاظ على هذه الأراضي،
+
+لأن من اللحظة الأولى
+بيعتبروا أي حاجة بتحيط الأرض مُعادية،
+
+الحراسة دي هتقوّي العلاقة
+بين اليهود والأرض الجديدة.
+
+تالت شرط، يا عزيزي، كان المقاطعة،
+
+"احنا هنقاطع الفلسطينيين اقتصاديًا.
+
+أنا مش جاي عشان أتاجر معاك،
+
+أنا جاي أعمل منتجات يهودية،
+وأشتغل مع يهود."
+
+الشكل دا في التعامل مع الأرض
+كانت استراتيجية صهيونية،
+
+ربما ساعتها ما كانتش واضحة أوي،
+
+ولكنها مش هتتغير كتير
+من بداية القرن الـ20 وانت طالع.
+
+ورغم إن هذه الاستراتيجية
+لم تكن بهذا الوضوح من البداية،
+
+إلا إنها هتثير قلق بعض الفلسطينيين،
+
+واللي هيبدأ يظهر
+في بعض الجرايد والصحف زي "الكرمل"،
+
+اللي طلعت سنة 1909،
+وحذّرت علنًا من الحراك اليهودي في الاستيطان.
+
+ولكن الهجرات فضلت مستمرة.
+
+وقبل الحرب العالمية الأولى،
+
+زاد عدد اليهود في "فلسطين"
+من 24 ألف لـ50 ألف.
+
+طبعًا العدد زاد الضِعف،
+ولكنه ما زال ما كانش عدد كبير.
+
+دا، يا عزيزي، حسس خطة الاستيطان
+إن الموضوع هياخدله ولا 100 سنة كمان!
+
+"أعمل إيه بـ50 ألف؟!
+محتاجين يا شباب نسرّع الوتيرة!"
+
+وزي أي حد عايز يسرّع نموه،
+"محتاجين مستثمر!"
+
+ومين المستثمر المثالي في الحالة دي؟
+
+"بريطانيا".
+
+في السردية الإسرائيلية المعتادة،
+
+"بريطانيا" عدو
+بيحاول يمنع قيام دولة "إسرائيل"،
+
+بينما، يا عزيزي، لو جيت بصيت للتاريخ
+هتلاقي إن الحال العكس تمامًا،
+
+وإن من غير "بريطانيا"
+لا يُمكن كان المشروع الصهيوني ينجح!
+
+لحد قبل الحرب العالمية الأولى 1914،
+
+وبعد سنين
+من هجرات اليهود الأوروبيين لـ"فلسطين"،
+
+كان عددهم لا يتجاوز 50 ألف،
+
+بينما عدد الفلسطينيين كان 500 ألف،
+
+وزي ما قُلتلك، في القناعة الصهيونية،
+
+هي إن لو اليهود أقلية في أي مكان،
+هيتم اضطهادهم،
+
+"احنا هنهرب من (أوروبا)،
+اللي احنا أقلية فيها،
+
+عشان نيجي أرض جديدة
+نبقى أقلية فيها برضه؟!"
+
+وهنا، يتحرك "حاييم وايزمان"،
+وبيميّل كدا على "بريطانيا"،
+
+"بأقولّكم إيه، مش عايزين تساعدونا
+وتخلصوا مننا، نروح (فلسطين)؟
+
+واحنا كدا كدا أوروبيين زي بعض،
+هنفتحلكم فرع هناك، للمصالح بتاعتكم هناك."
+
+الحقيقة، يا عزيزي،
+إن دا خلّى "بريطانيا" توافق فعلًا،
+
+وساعدت الحركة الصهيونية
+وسهّلت هجرات اليهود الأوروبيين لـ"فلسطين".
+
+هتقولّي، "يا (أبو حميد)،
+ليه طيب (بريطانيا) تتبرع بالمساعدة؟!
+
+"?What's her interest
+
+والله، يا عزيزي، عيب السؤال دا!
+
+لو انت بتركز في الحلقات، ما كنتش سألته!
+هأقولّك، يا عزيزي.
+
+"بريطانيا" في الحرب العالمية الأولى
+كانت بتحارب "ألمانيا"،
+
+ومين حليفة "ألمانيا"؟ الدولة العثمانية.
+وقتها، كانت بتنهار ساعتها.
+
+- "انت متضايق شوية يا (أبو حميد)؟!"
+- لأ، يا عزيزي، بتنهار!
+
+"بريطانيا" كقوة استعمارية في قمة مجدها،
+
+كانت عينيها على بعض الولايات العثمانية،
+
+أو الحقيقة كتير من الولايات، مش بعضها!
+
+مين بقى أحد الولايات دي؟ "فلسطين".
+
+"بريطانيا"، يا عزيزي، كان عندها خوف شديد
+إن "ألمانيا" تدخل "فلسطين" وقت الحرب،
+
+وبالتالي، تبقى قريبة من قناة "السويس"،
+
+اللي هي بتمثل إيه لـ"بريطانيا"؟
+
+بتمثل طريقها لمستعمراتها في "الهند".
+
+كأن انت تروح (فلسطين)،
+تبقى قريب جدًا من قناة (السويس)،
+
+تقفلهالي، ما أوصلش لمستعمراتي في (الهند)؟!
+
+إيه يا أسطى؟! لأ طبعًا!"
+
+مش بس كدا، "فلسطين" موقعها الجغرافي قريب،
+بين "البحر المتوسط" و"البحر الأحمر"،
+
+كمان، هي بين أهم عاصمتين عربيتين وقتها،
+"القاهرة" و"دمشق"،
+
+وبالتالي بقى، لو انت "بريطانيا" واحتلتها،
+
+وحطيت فيها شوية مستعمرين أوروبيين،
+
+أكيد عشان انت ساعدتهم، هيبقى ولاءهم ليك.
+
+ومن هنا، الصهيونية اليهودية لقت مصلحتها
+في طموحات "بريطانيا" الاستعمارية.
+
+الله يخرب بيت الاستعمار!
+
+سنة 1915، هيقدّم الوزير البريطاني
+الصهيوني "هربرت صامويل"،
+
+وثيقة س��ّية لمجلس الوزراء،
+
+عنوان هذه الوثيقة Future of Palestine،
+"مستقبل (فلسطين)"
+
+بيقول فيها إن فكرة
+إنشاء وطن اليهود في "فلسطين"، فكرة ممتازة،
+
+ولكنها لا يُمكن تتم،
+إلا بانتداب بريطاني كامل على الأرض.
+
+هذا الانتداب يسهّل الهجرة،
+ويزوّد عدد اليهود لـ4 مليون يهودي.
+
+بعدها، سنة 1917،
+هيتحول هذا المقترح إلى التزام بريطاني،
+
+بوعد "بلفور" الشهير.
+
+رسالة كتبها وزير خارجية "بريطانيا"،
+"آرثر بلفور"،
+
+اللي كان، واسمع دي،
+صهيوني مسيحي مُعادي للسامية،
+
+"إيه؟! دا ازاي يا (أبو حميد)؟!"
+
+ما أنا لسة، يا عزيزي، شارحلك من شوية،
+
+لا يوجد صهيونية بلا معاداة سامية،
+
+أقول تاني؟ أقول تاني.
+
+الفكرة الصهيونية مدينة لمعاداة السامية.
+
+المهم، وعد "بلفور"، ببساطة،
+كان وعد بإنشاء وطن قومي لليهود.
+
+بس هنا، يا عزيزي، فيه مَنكَش.
+
+What is وطن قومي For يهود؟!
+
+هل معناها إن يهود "أوروبا"
+ييجوا يعيشوا في "فلسطين"،
+
+اللي هي تحت الاحتلال البريطاني؟
+
+ولّا معناها إنشاء دولة يهودية على الأرض،
+
+دولة سكانها يهود فقط، هما اللي بيحكموها؟
+
+المعنى دا، عايز أقولّك يا عزيزي،
+لم يكن معنى واضح للإنجليز نفسهم!
+
+بس وقتها، ما حدش اهتم إنه يوضّح الفرق،
+
+و"بريطانيا" كمّلت خطتها لدعم هجرات اليهود.
+
+في السنة نفسها،
+الـ"جنرال" البريطاني "اللنبي" بالنون،
+
+"محمد سعد" ما عملش حاجة،
+أو Not That We Know of!
+
+هيحتل "القدس"،
+
+هيدخل "القدس" مع فيلق عسكري يهودي،
+
+ومع هذا الفيلق،
+شابّ اسمه "ديفيد بن جوريون".
+
+قد تظن، يا عزيزي،
+إن هما دخلوا زي السكينة في الحلاوة،
+
+بس لأ.
+سنة 1918، كان اليهود 50 ألف،
+
+والفلسطينيين نُص مليون،
+
+%85 من هؤلاء الفلسطينيين
+رافضين فكرة الوطن القومي لليهود دا،
+
+لدرجة إن لجنة
+بعتها الأمريكي "ويلسون" لتقييم الوضع
+
+قالت إن عشان وعد "مستر (بلفور)" يتنفذ،
+محتاج قوة عسكرية من 50 ألف جندي.
+
+ولكن بالرغم من كل دا،
+"بريطانيا" ما استسلمتش، وكمّلت في خطتها،
+
+خصوصًا، إن الحرب العالمية الأولى انتهت
+بانتصار "بريطانيا" وهزيمة الدولة العثمانية.
+
+سنة 1920، بتمنح "عصبة الأمم"،
+اللي هي "الأمم المتحدة" قبل الـUpdate،
+
+"بريطانيا" حق الانتداب على "فلسطين"،
+
+ساعتها، "بريطانيا" تعيّن
+أول مندوب سامي "هربرت صامويل".
+
+دا، يا عزيزي، هيفتح الدنيا على البحري!
+
+من 1919 لـ1920،
+الهجرات اليهودية هتزيد بشكل كبير جدًا،
+
+هيوصل 185 ألف مهاجر،
+
+بينما الصندوق الوطني اليهودي
+بيشتري 240 ألف فدان،
+
+من "مرج ابن عامر" في شمال "فلسطين"،
+
+وبتحوُّل فكرة الاستيطان لمشروع أوروبي كامل،
+
+هتبدأ مظاهرات عنيفة في "فلسطين"،
+
+هتبدأ من "يافا"،
+يموت فيها 95 يهودي و64 فلسطيني،
+
+وقتها، "تشرشل" هيعلن في يونيو 1922
+الـChurchill White Paper،
+
+هذه الورقة البيضا بتاعة "تشرشل" بتقول،
+
+"يا جماعة، انتم قلقانين ليه؟!
+ما تصفّوا النيّة! الله!
+
+أنا مش شايف أي مصدر لقلقكم!"
+
+One Hundred Years Later
+
+عرفت كنا قلقانين ليه؟!
+
+عايز أقولّك، يا عزيزي، إن بعض المصادر بتقول
+إن "تشرشل" كان هو أيضًا Antisemitic،
+
+المهم، "تشرشل" حاول يطمّن العرب ويقولّهم،
+"يا جماعة، اليهود لن يحتلوا (فلسطين)،
+
+إنما هيخلقوا فيها مجتمع،
+
+بما يتناسب مع طبيعة البلد
+واقتصادها وسكانها، صفّوا النيّة!"
+
+الحقيقة، يا عزيزي، الواقع والمستقبل
+هيقولوا كلام عكس اللي كان "تشرشل" بيقوله،
+
+اليهود كانوا بيخلقوا مجتمعات مقفولة،
+
+مجتمعات مش جاية تندمج مع الفلسطينيين،
+ولكنها جاية تحل م��لهم،
+
+لدرجة إن بعض البلدات اليهودية
+خدت استقلال محلي، زي "تل أبيب"،
+
+بقى ليها وزارات خاصة بيها،
+وزارات أشغال وطاقة وميّه،
+
+وبقى ليها تعليم بلغة منفصلة،
+وجامعات، زي الجامعة العبرية،
+
+اللي حضر افتتاحها "بلفور" نفسه!
+
+وهيفضل الوضع مستمر بالشكل دا،
+لحد سنة 1929،
+
+أعداد اليهود بتتضاعف.
+
+مش بس كدا، سنة 29،
+حصل تنظيم لصلاة يهودية في "القدس"،
+
+تدعو لإحياء الهيكل،
+
+وتدّعي أحقيتها التاريخية في "حائط المبكى"،
+
+اللي هو عند المسلمين اسمه "حائط البُراق"،
+
+وتزامن يوم الحداد اليهودي بتاع هدم الهيكل
+
+مع احتفالات مولد النبي، فثار الفلسطينيين،
+
+دي الثورة اللي نعرفها بـ"ثورة البُراق" 1929.
+
+وقتها، الفلسطينيين اتفاجئوا
+بمستوى القمع العنيف اللي البريطانيين عملوه،
+
+دا مش بس اعتقلوا مئات الثوار،
+دُول أعدموا كمان قادة الثورة،
+
+البريطانيين كانوا بيتعاملوا مع الفلسطينيين
+
+على أساس إنهم زي "الهنود الحُمر"،
+أو "السود الأستراليين"،
+
+دي أسامي بريطانية استعمارية،
+
+أطلقها البريطانيين
+على اللي بيشوفوهم شعوب همجية،
+
+بينما اليهود المهاجرين دُول، لأ،
+
+دُول ناس متحضرين أوروبيين وبيض!
+
+الأبيض من برة، أبيض من جوا!
+
+المؤرخ الإسرائيلي "إيلان بابيه" بيقول،
+
+إن توصيف سكان "فلسطين"
+
+في المراسلات بين "بلفور"
+و"تشرشل" و"هربرت صامويل"،
+
+كان بيتم استخدام ألفاظ
+زي "العرب" أو "المحمديين"،
+
+كلمة "عرب" ساعتها،
+مش زي كلمة "عرب" اللي نعرفها النهاردة،
+
+"عرب" ساعتها كانت بمعنى "بدو" أو "متخلفين"،
+
+بالخيال بتاع الجِمال والخِيَم.
+
+و"محمديين" مش معناها "مسلمين"،
+معناها اللي هما "أتباع (محمد)".
+
+أنا آخر مرة سمعت "أتباع (محمد)" دي
+كان في فيلم "فجر الإسلام"!
+
+بس بجد، يا عزيزي،
+المراسلات دي بتعكس رؤية
+
+بيشوف فيها المستعمر الأبيض
+الفلسطينيين جزء من جماعات متخلفة،
+
+ما لهومش هوية ولا خصوصية،
+
+كأنهم قبائل بدائية
+Unfortunately، تصادف إنها عايشة في المكان دا!
+
+!Unfortunately
+
+"وينستون تشرشل"
+هيقول لاحقًا وبشكل صريح، بيقول،
+
+عشان أشرحلك، يا عزيزي،
+عشان أنا ما كنتش عارف يعني إيه Manger دي،
+
+بمعنى "وجود الكلب
+في (المَعلَف) أو (الحظيرة) يعني،
+
+لا يعطي الكلب الحق في امتلاك الحظيرة،
+
+حتى لو كان نايم هنا بقاله فترة."
+
+عارف، يا عزيزي، كان قصده مين بالتشبيه دا؟
+
+السكان الأصليين
+لـ"أمريكا" و"أستراليا" و"فلسطين"!
+
+مين بقى اللي ليهم حق تقرير مصير هذه الأرض
+على حسب كلام "تشرشل"؟
+
+الأوروبيين المتحضرين
+سواء كانوا بريطانيين أو يهود!
+
+وعلى هذا الأساس، بتستمر هجرات اليهود.
+
+لحد ما بتوصل نسبتهم سنة 1935 لـ27%،
+
+من 3% لـ27%،
+
+والمقاومة ضدهم ما بتُقفش،
+
+المقاومة ضد الظُلم الاستعماري البريطاني.
+
+ومن أبرز الأسامي اللي قاومت
+كان شابّ سوري أزهري
+
+هيتحول من خطيب مسجد "الاستقلال" في "حيفا"،
+
+لقائد حراك مسلح ضد الإنجليز،
+
+اسمه "عز الدين القسّام".
+
+وبينضمله آلاف المتطوعين
+وبيمولوه بالسلاح والذخيرة،
+
+ولكن الاحتلال بينجح
+في قتل "عز الدين القسّام"،
+
+بعد معركة غير متكافئة!
+
+جنازة "عز الدين القسّام"
+هتكون نواة حراك في "فلسطين"،
+
+هيتحول لاحقًا هذا الحراك إلى إضراب شامل،
+
+من إبريل إلى أكتوبر 1936،
+شرارة "الثورة العربية الكبرى".
+
+البريطانيين قُدّام الثورة دي اتجننوا،
+
+غالبًا اتفاجئوا إن
+The Dog in The Manger بيقاوم!
+
+ما بين سنة 36 و37،
+هيقتل البريطانيين ألف فلسطيني،
+
+وهيعتقلوا أي ��د بيشارك في الثورة،
+
+واسمع دي، وبعدها يفجّروا ويهدموا بيته!
+
+في "يافا" بس، فيه أكتر من 200 بيت اتهدموا.
+
+"بريطانيا"، يا عزيزي،
+ادّت المستوطنين اليهود كل حاجة،
+
+سهّلت هجراتهم،
+خلقت مناطق فيها مجتمع يهودي متماسك،
+
+فيه مؤسسات وبِنية تحتية،
+
+حاربت الثورة الفلسطينية، ودمّرت قياداتها،
+
+واستمرت في القمع،
+
+لدرجة إن سنة 40، 10% من الرجالة الفلسطينيين
+
+%10 كانوا بين قتيل، مَنفِي، أو مُعتقَل!
+
+وفوق كل دا،
+"بريطانيا" رسّخت الأفكار العنصرية
+
+ضد أبناء الأراضي المُستعمَرة.
+
+من الآخر،
+البريطانيين علّموا اليهوك كل حاجة غلط!
+
+بس لسة ناقص حاجة!
+
+"لا يا (أبو حميد)، ما تقولش!
+هيشرّبوهم سجاير؟!"
+
+الحاجة، يا عزيزي،
+اللي اليهود هيتعلموها من البريطانيين
+
+هو موضوع الاستعمار دا، حلو! Why not؟!
+
+وبالفعل، يا عزيزي،
+الطموح الصهيوني الاستعماري هيزيد،
+
+والحاجة التانية
+اللي البريطانيين هيساعدوا فيها الصهاينة
+
+هي تطوير القُدرة العسكرية
+اللازمة لتنفيذ هذا الطموح.
+
+سنة 37، هيتشكل لجنة اسمها الـPeel Commission
+
+هتقترح تقسيم الأرض
+بين مليون عربي و400 ألف يهودي،
+
+تِلت لليهود وتِلتين للعرب،
+
+الفكرة إن الفلسطينيين
+كانوا حرفيًا في كل مكان،
+
+فبالتالي،
+هيشكّلوا أغلبية حتى في الجزء اليهودي.
+
+"تشرشل" قٌدّام اللجنة دي هيقول
+"إن سكان (فلسطين) هنا Dogs in Manger،
+
+وبالتالي، هنطردهم!"
+
+صحيح إن "بريطانيا" ما نفذّتش
+اقتراح اللجنة دي،
+
+كانت عايزة تنفّذه، بس تراجعت،
+
+ولكن أستاذ التاريخ بجامعة "أكسفورد"،
+"يوجين روجان"،
+
+بيقول إن لجنة "بيل" هتبقى أول من يقترح
+فكرة "الطرد" أو "التهجير"،
+
+"انت بقى لا تشتري أرض
+وتعملّي مستعمرات مقفولة،
+
+لأ، انت هتطرد السكان بقوة من أرضهم،
+
+وتخلق أماكن
+متجانسة عرقيًا ودينيًا لناس تانية."
+
+هل، يا عزيزي، تفتكر الموضوع هيقف هنا؟
+
+الفكرة، يا عزيزي، إن الطموح الاستعماري
+عند الحركة الصهيونية بدأ يزيد،
+
+"بن جوريون" وقيادات الحركة الصهيونية
+هيقعدوا كدا يفكروا،
+
+"طب والله يا جماعة، ما حلوة فكرة الطرد دي!
+
+بس إيه رأيك، بدل ما نطردهم من تِلت (فلسطين)،
+
+احنا نطردهم من (فلسطين) كلها."
+
+لاحقًا، مدير الوكالة اليهودية "جوزيف فيتز"
+هيقول جملة، ويا ريت تسمعها كويس،
+
+طموح المستوطنين كبر لدرجة
+بدأت تتجاوز البريطانيين نفسهم!
+
+الحاجة التانية اللي بيتعلمها
+المستوطنين اليهود من البريطانيين،
+
+هي قوة العنف اللازمة لتحقيق هذا الطموح!
+
+الموضوع، يا عزيزي، حصل بالتدريج،
+
+من سنة 1937 لـ1939،
+هيقوم اليهود، واسمع دي،
+
+هيقوم اليهود بإرهاب غير مسبوق!
+
+"انت يا (أبو حميد)،
+أكيد بتقول إرهاب بشكل بلاغي، صح؟"
+
+حرفيًا، يا عزيزي، إرهاب!
+
+الإرهاب البلدي
+اللي بنسمع عنه في التليفزيونات!
+
+بيبعتوا سيارات ملغومة
+في أسواق "حيفا" و"القدس"،
+
+قتلت أكتر من 70 فلسطيني،
+
+كل دا تحت سمع وأنظار البريطانيين!
+
+تاني، يا عزيزي،
+لو سمحت، أرجوك، انزل شوف المصادر!
+
+أنا مش بأقولّك حاجات،
+عشان أنا عربي بقى وقوميتي وناسي وأهلي،
+
+أرجوك، شوف المصادر!
+
+عشان هذه الحلقة خصيصًا
+جبنا مصادر إسرائيلية.
+
+المهم، يا عزيزي، عارف "بريطانيا" عملت إيه،
+وهي شايفة دا كله بيحصل تحت عينيها؟
+
+زوّدت قواتها في "فلسطين" لـ25 ألف جندي،
+
+وقتلت 5000 فلسطيني واعتقلت 9000،
+
+في ظروف وصفها "يوجين روجان"
+بـConcentration Camps!
+
+بس بالرغم من كل دا، وهذا التدليل البريطاني،
+
+"بريطانيا"، زيها زي أ�� إمبراطورية،
+مش هتفضل موجودة للأبد،
+
+اليهود عشان يحموا مصالحهم
+كان لازم يبقى ليهم جيش مستقلّ،
+
+بحيث مصيرهم
+ما يكونش مرتبط للأبد بـ"بريطانيا"،
+
+خصوصًا، إن بدأ يحصل زي ما تقول كدا
+Conflict in Interest، "تضارُب مصالح".
+
+لأن مع بداية الحرب العالمية التانية سنة 1939،
+
+"بريطانيا"، اسمع دي،
+هتحدّ من الهجرة اليهودية لـ"فلسطين"،
+
+"إخص!"
+
+وتحط Limit بـ15 ألف مهاجر سنويًا،
+
+عشان تحاول
+تقلل التوترات في المنطقة العربية.
+
+وتركّز بقى وتمخمخ في حربها مع "هتلر"،
+
+فيه حرب عالمية تانية شغّالة،
+
+اللي كان وقتها،
+فعلًا بيحصل اضطهاد حقيقي لليهود في "أوروبا".
+
+قد تظن، يا عزيزي،
+إن اللحظة دي خلقت صدام بين الطرفين،
+
+بس بالعكس، مع بداية الحرب،
+15 ألف جندي يهودي بينضم للجيش الإنجليزي،
+
+ويشارك معاه في الحرب العالمية،
+
+أنا بأقولّك المعلومة دي ليه؟
+عشان هناك هيكتسبوا خبرة مهولة!
+
+انت لعبت في دوري الأبطال!
+
+انت بتتمرن مع الجيش الإنجليزي
+قُصاد الماكينة الألمانية،
+
+فانت فيه Experience.
+
+ومع الوقت، العصابات اليهودية
+اللي كانت بتعمل العمليات الإرهابية دي،
+
+هتتحول واحدة واحدة
+إلى كيانات عسكرية مُنظّمة،
+
+زي أشهرهم، اللي قُلتلك
+على أسمائها في أول الحلقة، "هاجاناه"،
+
+وعصابات تانية زي "شتيرن" و"أرجون".
+
+الـ"هاجاناه" هتتحول من عصابة
+إلى جيش بيمتلك فريق جوي
+
+وعلى حسب كلام المؤرخ "إيلان بابيه"،
+
+الحركة الصهيونية بامتلاكها سلاح عسكري منظم،
+
+هتبتدي تفكر، "الله! طب ليه نعمل تهجير؟
+ما نعمل إبادة!
+
+ليه نطرد العرب؟ ما نصفّيهم!
+
+أصل معلش يعني، في السنين دُول
+
+أثبتوا إن هما
+لا بيبطّلوا حرب ولا بيبطّلوا ثورات،
+
+وحتى لو عرفنا نطردهم، هيرجعوا!
+
+واحنا، معلش يعني،
+الوطن بتاعنا دا، لينا احنا بس!
+
+لليهود بس!"
+
+عشان كدا،
+بينما الجيش البريطاني بيحارب بشكل نظامي،
+
+كانت العصابات اليهودية بتتدرب
+على نوع مختلف من الحروب.
+
+الـ"جنرال" البريطاني "أوه. وينجيت"
+
+هيكون أول شخص
+يدرب اليهود على احتلال القُرى،
+
+وعلى حاجة اسمها "حروب الداخل"،
+
+وعلى حسب كلام "إيلان بابيه"،
+
+فالشخص دا هيبقى أول حد
+يزرع في وجدان الصهاينة
+
+فكرة الـEthnic Cleansing، "التطهير العِرقي"،
+
+لدرجة إن "موشي ديّان"
+هيصف هذا الـ"جنرال" البريطاني بالمُعلّم الأول.
+
+في هذا الوقت كمان، يا عزيزي،
+
+هتبدأ العصابات اليهودية
+في دراسة جغرافيا كل قرية فلسطينية،
+
+تعرف مداخلها ومخارجها،
+تمهيدًا لاقتحامها لاحقًا، عشان تطهيرها!
+
+دا اللي بيسميه "إيلان بابيه"
+"مشروع ملف القُرى".
+
+المهاجرين الأوروبيين اليهود كبروا واتعلموا،
+
+وبقى عندهم جيش مُدرَّب وقادر يحط خطط،
+
+وبدأ يظهر شعور
+"إن (بريطانيا) حليف آه وكل حاجة،
+
+بس الحرب دي موقّفة مصالحنا في (فلسطين)!
+
+تخيل؟! مقللين هجرات اليهود يا عم! إخص!"
+
+وقتها، يا عزيزي، حصل انقسام بين الصهاينة،
+
+رأي بيقوده "ديفيد بن جوريون"،
+
+وشايف إنه ضد تقليل الهجرات آه،
+
+بس "بريطانيا" لسة حليف للأهداف الصهيونية،
+
+وعلى الناحية التانية،
+كان فيه رأي عصابات الـ"أرجون" والـ"شتيرن"،
+
+إن "بريطانيا" تحت ضغط الحرب
+وخوفها من عدم الاستقرار في المنطقة العربية،
+
+تحولت إلى عقبة في طريق المشروع الصهيوني،
+
+ووصل التوتر لذروته،
+
+لمّا سفينة اسمها سفينة "باتريا" الفرنسية،
+وصلت قُرب مينا "حيفا"،
+
+وكان عليها أكتر من 1800 مهاجر يهودي،
+من غير موافقة "بريطانيا"،
+
+وقتها، العصابات اليهودية
+هتفجّر جنب من السفينة،
+
+وتضحّي بـ240 راكب يهودي،
+
+عشان تجبر السُلطات البريطانية
+إنهم يستقبلوا باقي الـ1800.
+
+واحد يقولّي، "يا (أبو حميد)،
+يعني هما هيفرقعوا السفينة،
+
+ويقتلوا جزء من الناس اللي عايزين يدخّلوهم،
+عشان يجبروا (بريطانيا)؟!"
+
+عزيزي المشاهد الجميل،
+أنا عايز أقولّك إن كان هناك كلام
+
+بين "شتيرن" والنازيين،
+راحوا اتقابلوا في "لبنان"،
+
+عشان يتحالفوا مع بعض!
+
+انت متخيل؟! النازيين!
+
+اللي بيعملوا معسكرات تعذيب و"هولوكوست"
+وإبادة لليهود في "أوروبا"،
+
+عصابة "شتيرن" الصهيونية
+كانت بتحاول تتحالف معاهم،
+
+وبالفعل، اتقابلوا في "لبنان"،
+
+لمجرد إن هما شافوا دا ممكن يصبّ في مصلحتهم!
+
+وتاني، دا مش كلامي،
+دا كلام "يوجين روجان"،
+
+أستاذ التاريخ و"الشرق الأوسط"
+في جامعة "أكسفورد".
+
+الحركة الصهيونية، يا عزيزي،
+أدركت إن "بريطانيا" بعد الحرب العالمية التانية
+
+حتى لو انتصرت،
+مش هترجع إمبراطورية عظمى تاني،
+
+في كتابها "الجريمة الغربية"،
+بتقول "فيفيان فوريستر"،
+
+إن "أوروبا" كلها كانت مهزومة في الحرب،
+
+لدرجة إن كل دولة أوروبية
+قللت عدد اليهود النازحين ليها،
+
+وخلقت ما سمّته الكاتبة بـ"المصيدة الهتلرية"،
+
+واخد بالك من دي؟
+
+دوَل "أوروبا" رفضت استقبال اليهود،
+فساعدت على الـ"هولوكوست"!
+
+على الناحية التانية،
+الحركة الصهيونية كانت مدركة هذا الموقف،
+
+وعرفت إنها، بالصلاة على النبي كدا،
+لو عايزة حليف حقيقي،
+
+حليف جديد بدل "بريطانيا"،
+
+فلازم يكون هذا الحليف من خارج "أوروبا"،
+
+تحديدًا، "الولايات المتحدة الأمريكية".
+
+سنة 1942، هيُقيم الصهاينة
+الـBiltmore Conference،
+
+لجمع مؤيدين للصهيونية في "أمريكا"،
+
+ومن توصياته إن النظام العالمي الجديد،
+اللي هيتولد بعد الحرب،
+
+هتكون دولة اليهود جزء منه،
+المفتوحة لاستضافة كل يهود العالم!
+
+هنا، يا عزيزي، الحركة الصهيونية
+بتحاول يكون ليها دور
+
+في مصالح الإمبراطوريات العالمية،
+
+قدّمت نفسها كحل مثالي لفائض يهود "أوروبا"،
+
+كمان، قدّمت نفسها كـAlly، حليف جديد
+
+للقوة الوحيدة اللي ما اتأثرتش في الحرب.
+
+هنا، يا عزيزي، تسألني سؤال،
+
+"(أمريكا)، وهي لسة
+في نُص الحرب العالمية التانية،
+
+ليه قبلت تلعب دور الـSponsor الجديد؟!"
+
+الحقيقة، يا عزيزي، زي ما حكيتلك في الأول،
+
+"أمريكا" أكتر دولة في العالم
+ممكن تفهم الحلم الصهيوني.
+
+في مذكراتها، Hard Choices،
+بتقول المرشحة الأمريكية "هيلاري كلينتون"،
+
+إن الأمريكان شعب أغلبه مهاجرين
+هربوا من بلادهم لحلم في بلد بعيدة.
+
+"هيلاري كلينتون" بتقول،
+
+صحيح الأمريكان مش هيكونوا
+"الشعب المقدس المختار"،
+
+بس على الأقل، هيكونوا حلفاءه،
+
+واللي هيساعدوه يحقق الحلم،
+اللي هما حققوه!
+
+دا طبعًا غير مصلحة "أمريكا"
+من وجود حليف زي "إسرائيل"
+
+في منطقة زي "الشرق الأوسط".
+
+فنقدر نقول إنه نوعًا ما
+كان Win-Win Situation.
+
+وبالفعل، اتأمّن الحلف الجديد
+
+بين الحركة الصهيونية
+و"الولايات المتحدة الأمريكية"،
+
+اللي هتبدأ تبعت التمويلات،
+
+لدرجة إن "الهاجاناه"
+هيصبح عندها مصانع تسليح!
+
+طبعًا، يا عزيزي،
+الإنجليز هيشوفوا دا، يتفاجئوا،
+
+ويدركوا إن الصفقة التاريخية
+بين الإنجليز والصهاينة،
+
+كانت من طرف واحد،
+كان حُب من طرف واحد!
+
+كانت علاقة "توكسيك"!
+
+"(بريطانيا) عمّالة تدّي تدّي تدّي تدّي،
+
+وفي الآخر، تروحي تصاحبي (أمريكا)؟!
+
+دا أنا حتى لمّا احتاجتك
+وقت الحرب العالم��ة التانية،
+
+وقُلتلك، والنبي هدّي
+الهجرات بتاعة اليهود شوية،
+
+العرب مصدّعينّي! عملتي إيه؟ هه؟!
+
+و(شتيرن) اللي رايح يتكلملي مع النازيين!
+هو فيه إيه؟!"
+
+"بريطانيا"، يا عزيزي، انهارت!
+
+"بريطانيا" كانت عمّالة تستثمر
+في المشروع الصهيوني،
+
+عشان يبقى عندها كيان
+يخدم مصالحها في المنطقة،
+
+عشان تكتشف إن دا
+ما كانش Option في الـ"كتالوج" الصهيوني!
+
+"بريطانيا" كانت بتربّي وَحْش،
+وبتكبّره وبتغذّيه،
+
+ومتخيلة إنها
+ماسكة سلسلة الوَحْش دا بإيديها،
+
+جت، يا حبّة عيني، بتبص على السلسلة،
+لقت ما فيش وَحْش!
+
+الوَحْش، اللي هي عملته،
+
+كان وقتها، بيبدأ واحدة
+من أعنف الموجات الإرهابية،
+
+ضد مين؟ البريطانيين نفسهم!
+
+سنة 1946، هتقوم عصابة الـ"أرجون"،
+
+بتفجير فندق "الملك (داوود)"،
+مقر الإدارة البريطانية،
+
+هيفجّروا، يا عزيزي، بـ200 كيلو متفجرات،
+وهيقتلوا 91 بريطاني!
+
+سنة 1947، هتفجّر الـ"أراجون"
+نادي الضباط بـ"القدس"
+
+بعدها، هتيجي لـ"فلسطين"
+سفينة اسمها Exdous،
+
+عليها 4500 ناجي من الـ"هولوكوست"،
+عايزين يخشوا "فلسطين"،
+
+فالإنجليز يرفضوا،
+"يا جماعة، دا أكتر من العدد المسموح!"
+
+ويقوموا باعتين المركب لـ"فرنسا".
+
+هتحصل أعمال شغب،
+فيتحكم بالإعدام على 3 من الـ"أراجون"،
+
+يقوم الـ"أراجون" خاطفين 2 جنود بريطانيين،
+
+ويعلّقوهم مشنوقين في حقول "ناتانيا"!
+
+في رسالة واضحة للبريطانيين
+
+امشوا!
+!We No Longer Need You
+
+المفارقة، يا عزيزي، إن قائد الـ"أراجون"،
+
+اللي "بريطانيا" خلّته مطلوب للعدالة،
+مين تفتكر؟!
+
+الشخص دا يبقى "مناحم بيجن"،
+
+اسمع، يا عزيزي، المفارقة!
+
+"مناحم بيجن"
+رئيس الوزراء المستقبلي لدولة "إسرائيل"،
+
+اللي هيحصل على جائزة "نوبل" للسلام،
+
+"بريطانيا" كانت بتعتبره إرهابي! Caj، عادي!
+
+متخيل، يا عزيزي، واحد "بريطانيا"
+كانت بتصنّفه "إرهابي"،
+
+حاصل على جائزة "نوبل" للسلام!
+
+خلال السنوات الأخيرة للانتداب البريطاني،
+
+هيتسجل 500 عمل إرهابي لليهود،
+
+وهيقتلوا أكتر من 169 بريطاني،
+
+استهداف للبنوك والبِنية التحتية،
+
+استخدام أساليب إرهاب جديدة على العالَم،
+
+زي إيه؟ زي الطرود الملغومة.
+
+أحط لغم في طرد،
+وأبعته لواحد، فينفجر فيه!
+
+إرهاب "دليفري"!
+
+دا الـInnovation في الإرهاب!
+
+عزيزي المشاهد،
+الموضوع مؤثر على "بريطانيا"،
+
+لدرجة إن في "إنجلترا"،
+هيحصل هجوم انتقامي على 300 منشأة يهودية،
+
+مش بس كدا،
+مع رفع شعارات الـSwastika النازية،
+
+اللي بتشجّع على إبادة اليهود،
+
+احنا بنتكلم على فين؟ بنتكلم على "إنجلترا"،
+
+بعد سنتين من الحرب العالمية التانية
+قُدّام النازيين!
+
+الإنجليز رفعوا
+الأعلام والشعارات بتاعة النازيين!
+
+"يا جماعة، صلّوا على النبي! ما يصحّش كدا!"
+
+قد تظن أن المفارقات انتهت،
+
+إن القوة البريطانية في "فلسطين" ساعتها،
+اللي فيها 75 ألف جندي،
+
+مش هتقوم بأي إجراء ضد العصابات الصهيونية،
+
+بل بالعكس، هتقبض على أكتر من 300 فلسطيني
+بتهمة حمل السلاح!
+
+"يا جماعة، انتم ما بتشوفوش؟! مش احنا!"
+
+المفارقة دي وقف عندها
+المؤرخ الإسرائيلي "آفي شلايم"،
+
+وقال إن الانتداب البريطاني
+بيشيل المسئولية الأخلاقية
+
+إنه يقاوم ويمنع قيام دولة فلسطينية
+لحد آخر لحظة، لحد سنة 47،
+
+لمّا تقرر "بريطانيا" إن هي خلاص
+مش هتخسر جندي تاني في هذا الصراع،
+
+وتقوم رامية الموضوع على "الأمم المتحدة"
+
+وتقولّها، "حلّي انتي بقى المشكلة دي!
+أنا ضهري وجعني!"
+
+"يوجين روجان"، وهو مؤرخ إنجليزي،
+بيقول حاجة في غاية السريالية،
+
+بيقول إن أكتر بلد بتقول إنها بتحارب الإرهاب
+
+مشّت الإنجليز بالإرهاب،
+
+تاني، يا عزيزي، دا مش أنا اللي بأقول،
+دا "مستر (يوجين).
+
+بتصدر "الأمم المتحدة"
+قرار تقسيم "فلسطين" 181،
+
+بتقسّمها لـ6 مناطق،
+3 مناطق عربية، و3 مناطق يهودية،
+
+و"القدس" تحت الإشراف الدولي،
+
+%56 من الأرض هتروح للدولة اليهودية،
+
+أغلبية الأرض هتروح لليهود!
+
+بالرغم من إن عدد الفلسطينيين
+كان ضعف عدد اليهود،
+
+سنة 47، كان عدد الفلسطينيين مليون و200 ألف،
+
+وعدد اليهود 600 ألف،
+
+والفلسطينيين كانوا يمتلكوا بشكل قانوني،
+اسمع دي، 94% من الأرض،
+
+%80 من الأراضي الزراعية.
+
+عدد سكان أكتر، عدد أراضي أكتر،
+
+وفي الآخر، النسبة 56 للناس الأقل،
+
+اللي هما كانوا ساعتها
+بيمتلكوا 6% بس من الأرض!
+
+التقسيم ادّى للصهاينة أرض أكبر،
+
+بس ما قدرش يدّيهم مدن متجانسة عِرقيًا،
+
+ادّاهم مدن زي "يافا" و"حيفا"،
+غالبية المدن دي من العرب.
+
+المؤرخ "إيلان بابيه" بيقول،
+
+إن ما كانش فيه حد في العالم يتصور وقتها،
+
+إن حركة تحرر وطني في "فلسطين"
+
+هتتقسم الأرض بينها وبين مستوطنين!
+
+ولكن، افتكر، الهدف الأول للصهيونية
+كان إن اليهود ما يعيشوش مع آخر،
+
+مع آخر مختلف عنهم!
+
+وافتكر إن الحلم الصهيوني كبر
+من مجرد دولة على جزء من "فلسطين"،
+
+إلى "فلسطين" كلها.
+
+لمّا اتسأل الـ"جنرال (دارسي)
+عن وضع الأرض في "فلسطين"،
+
+قال إن بعد خروج "بريطانيا"،
+
+فالوكالة اليهودية بتسيطر على كل "فلسطين"،
+
+الـ"هاجاناه" جيش منظم تعداده 35 ألف،
+
+وفيه "كوماندوز" الـ"بلماخ"
+عدد أكتر من 10 آلاف،
+
+والـ"أرجون" والـ"شتيرن"
+قوة عسكرية كبيرة ومنظمة وعندها خبرة،
+
+بينما الجبهة العربية، الناحية التانية،
+كانت أبعد ما تكون عن التنظيم!
+
+الدول العربية، يا عزيزي، لسة خارجة من حرب،
+ومن احتلال لم تتعافَ منه،
+
+وبجيوش مُنهَكة، ومصالح متضاربة.
+
+البلاد العربية هتفتح
+باب التطوع لإنقاذ "فلسطين"،
+
+عشان يتكون بشكل مُرتجَل جيش من 4000 متطوع،
+
+هيتسمى هذا الجيش "جيش الإنقاذ".
+
+ورغم حماس وإخلاص أصحابه،
+
+إلا إنه في النهاية جيش غير مُنظَّم.
+
+وحتى جوا "فلسطين"،
+
+"إيلان بابيه" بيقول
+إن الجهود بدل ما تتحد، اتقسّمت،
+
+بين قادة زي "عبد القادر الحسيني"
+و"فوزي القاوجي" و"حسن سلامة"،
+
+هيقوموا بعمليات منفصلة،
+ولكنها هتفقد تأثيرها،
+
+كل دي، يا عزيزي، كانت محاولات
+عربية وفلسطينية لرفض قرار التقسيم.
+
+بس على الجانب الصهيوني،
+كان بيحصل حَدَث تاني أكثر خطورة.
+
+خلّي بالك، احنا لسة ما وصلناش
+لإعلان دولة "إسرائيل"، ولا حرب 48،
+
+احنا في آخر سنة 47،
+
+اللي بيحصل فيها
+اجتماعات مُكثَّفة للـ"هاجاناه"،
+
+فاكر، يا عزيزي، "مشروع القُرى"،
+اللي جمعوا فيه معلومات عن كل القرى الفلسطينية؟
+
+ساعتها، هيتحول للخطة المشهورة "دالت"،
+
+خطة تطهير عرقي كامل، وجاهزة على الورق!
+
+ولكنها محتاجة تجربة حقيقية، "بروفة"!
+
+الـ"بروفة" هتحصل يوم 15 فبراير 1948،
+
+لمّا يقود قائد الـ"بلمارخ"، "إسحاق رابين"،
+
+الحائز على جايزة "نوبل" للسلام، بالمناسبة!
+
+هيقود هجوم على قرية "قيسارية"،
+في منطقة "حيفا"،
+
+واللي الهجوم هيطرد 1500 من سكانها.
+
+الصهاينة هيهاجموا 5 قُرى،
+عشان يطمنوا لكفاءة مقاتليهم،
+
+ويطمنوا كمان إن بقايا الجنود البريطانيين
+اللي لسة ما مشيوش، مش هيتدخلوا.
+
+العصابات بتبدأ بهجوم مُنظَّم
+على القُرى اللي حوالين "القدس"،
+
+واحد يقولّي، "يا (أبو حميد)،
+مش المفروض (القدس) دي برة قرار التقسيم؟!
+
+أنا لسة شايف الخريطة اللي انت مورّيهاني!"
+
+عارف، يا عزيزي؟
+"ديفيد بن جوريون" في إحدى المرات،
+
+اتسأل على حدود "إسرائيل"،
+
+فقال إن أحسن تعريف لحدود "إسرائيل"
+
+هو أبعد مكان يقدر يوصلّه الجندي الإسرائيلي!
+
+الحركة الصهيونية منذ بدايتها،
+
+حركة بتاخد أرض وتفضل تتوسع تتوسع تتوسع،
+
+"أصل ليه نلتزم بحدود
+ما كانتش موجودة أصلًا لمّا جينا؟!
+
+إنما احنا اللي خلقناها بنفسنا!
+
+وكل يوم، الحدود بتتخلق وبتتغير،
+
+امبارح كان معانا 6%، النهاردة 55%،
+
+ولو اتحركنا شوية، مش عارفين هتبقى كام!
+
+كدا كدا، بالقوة الصحيحة،
+العالم هيبقبلها بالأمر الواقع!"
+
+العقيدة دي هتحكُم الحركة الصهيونية،
+من بدايتها ولحد دلوقتي.
+
+في البداية، هتكون الاستراتيجية
+حصار كل قرية يقابلوها من 3 جهات،
+
+وهيسيبوا منفذ واحد بس،
+
+عشان السكان بتوع القرية يمشوا
+ويبقوا لاجئين في مكان تاني،
+
+يبقوا لاجئين فين؟ يتصرفوا!
+
+ولكن أحيانًا العصابات دي
+هيحتاجوا إن هما يستعرضوا قوتهم،
+
+بإنهم ما يسيبوش مَنفَذ للهروب،
+
+زي اللي حصل في "دير ياسين"
+يوم 9 إبريل 1948!
+
+دي قرية هادية فيها 700 بني آدم،
+
+فيها فلّاحين وتجار
+ومسجد ومدرستين ونادي رياضي.
+
+في يوم واحد، هيتقتل 250 شخص،
+تقريبًا تِلت القرية!
+
+كل واحد هيشوف أهله بيموتوا قُدّام عينيه،
+
+وعارف إنه هيحصلّهم!
+
+وبالرغم من إن مركز البوليس البريطاني
+على بُعد 3 كيلو بس،
+
+إلا إن ما حدش منهم اتحرك!
+
+استعراض إرهابي!
+
+هذا الاستعراض هيتسبب في إن 75 ألف فلسطيني
+
+يسيبوا بيوتهم
+في "يافا" و"حيفا" و"القدس"، ويهربوا!
+
+التطهير العِرقي
+مش بس بيتوقف عند الطرد والإبادة،
+
+إنما كمان، زي ما شُفنا في القصة الأولانية،
+محو أي ذاكرة للمكان!
+
+"الضحايا دُول ما كانوش هنا."
+
+على بُعد كيلومتر واحد من موقع "دير ياسين"،
+هيتبنى "فاشيم ياد"،
+
+دا إيه، يا عزيزي، للمفارقة؟
+متحف للـ"هولوكوست"!
+
+عشان يصدُق التعبير لـ"إيميل حبيبي"،
+
+في الوقت، اللي العصابات بتاخد فيه
+القرى بالقوة والإرهاب،
+
+الانتداب البريطاني
+هيسلّم اليهود المواني وهو ماشي،
+
+وهسيلّمهم 2700 مبنى حكومي و50 محطة قطر،
+
+و3000 كيلو من الطرُق،
+و37 معسكر مجهّزين بالأسلحة وقطع الغيار،
+
+الإنجليز، حرفيًا، جُم بنولهم دولة ومشيوا!
+
+وعلى حسب الرواية الصهيونية،
+إن أزمة اللاجئين الفلسطينيين،
+
+سببها نداء الجيوش العربية للسكان
+بإنهم يمشوا تمهيدًا لدخول الجيوش،
+
+ولكن المؤرخ "إيلان بابيه" بيقول،
+
+إن أصلًا أصلًا نُص اللاجئين الفلسطينيين
+اتطردوا قبل ما الحرب تبدأ،
+
+اتطردوا قبل مايو 48،
+
+قبل ما الجيوش العربية أصلًا ما تدخُل!
+
+ومن بين 530 قرية اتدمروا في النكبة،
+
+نُص هذه القرى تم تطهيرهم عرقيًا،
+
+تاني، كل دا قبل مايو 48.
+
+المؤرخ "آفي شلايم" بيؤكد
+إن أزمة اللاجئين بدأت في النُص الأول من 48،
+
+ولكن لم تكن الحرب سببها،
+
+مش الحرب هي السبب.
+
+يوم 14 مايو 1948،
+بيتم إعلان دولة "إسرائيل"،
+
+اللي طبعًا، كجزء من السردية،
+بتعلن عن نفسها كـ"داوود" صغير،
+
+أمام "جالوت" عملاق،
+
+في الوقت اللي كل عمالقة العالم
+أو القوى العظمى فيه
+
+اعترفت بيها بسرعة جدًا،
+
+لدرجة إن دولة زي "أمريكا"
+
+اعترف رئيسها "هاري ترومان" بـ"إسرائيل"
+بعد 11 دقيقة بس!
+
+تاني يوم بعدها على طول، 15 مايو 1948،
+
+هتعلن الجيوش العربية دخول الحرب،
+
+وهتصدر الـ"نيويورك تايمز" عنوان،
+
+"ا��يهود في خطر مميت على أراضي المسلمين"
+
+دا خبر لو تأملته،
+بيلعب على وتر الـ"هولوكوست"،
+
+دي دولة قايمة،
+والـ"بروباجاندا" بتاعتها جاهزة،
+
+بعد تأسيسها بيوم واحد،
+واحدة من أكبر صحف العالم كتبت كدا،
+
+وفي الوقت اللي الإعلان فيه
+بيوحي بأقلية يهودية
+
+في مواجهة مد جارف من المسلمين،
+
+لو قرّبنا من الصورة شوية،
+هنلاقي إن الجيوش العربية، الـ7 جيوش دُول،
+
+كان عددهم صغير جدًا، حوالي 25 ألف جندي!
+
+خلّيني أفكرك، يا عزيزي، إن هذه الجيوش
+
+لم تكن جيوش نظامية بالشكل اللي احنا نتخيله،
+
+دي جيوش لدوَل، بعضها كان لسة تحت الاحتلال.
+
+على الناحية التانية بقى،
+جيش اليهود كان بادئ الحرب بـ35 ألف!
+
+على آخر الحرب، كان 100 ألف!
+
+قد يتخيل إنسان،
+ما سمعش الحلقة اللي أنا عمّال أتكلم فيها دي،
+
+إن الجيوش العربية كانت جيوش نظامية،
+
+وخسرت قُدّام مجرد مجموعة من العصابات.
+
+ولكن بعد كل هذه الحلقة،
+فانت أكيد عرفت إنها ما كانتش مجرد عصابات،
+
+دي ناس كانت بتتمرن مع الإنجليز
+وبيشاركوا في الحرب العالمية التانية،
+
+وبيعملوا عمليات،
+وواخدين تمويل وبيحاربوا بقالهم سنين،
+
+ودوَل غربية مسلّماهم معسكرات مسلحة جاهزة!
+
+دا غير إن الجيوش العربية
+كانت لسة شايفاهم مجموعة عصابات،
+
+ومش مقدّرة باقي المعطيات!
+
+ودا اللي خلّى الشعوب العربية
+تنصدم من الهزيمة،
+
+ازاي مجموعة جيوش نظامية
+بتخسر قُدّام شوية عصابات؟!
+
+بس زي ما قُلنا،
+دي ما كانتش مجرد عصابات،
+
+دي مجموعات مسلحة عملت مجازر أثناء الحرب،
+
+زي قصف "اللد" و"الرملة"،
+
+ومذبحة "الطنطورة"
+اللي اتكلمنا عنها في أول الحلقة!
+
+وعلى حسب كلام "إيلان بابيه"،
+
+المدابح ما بقتش تتعمل لمّا يبقى فيه ضرورة،
+
+ولا حتى كجزء من استراتيجية معيّنة،
+
+بقت بتحصل لمجرد إنها تحصل!
+
+أو على حسب وصفه،
+
+في أغسطس 1948،
+وبعد هزيمة الجيوش العربية،
+
+وخروج مئات الآلاف
+من اللاجئين الفلسطينيين للبلاد المحيطة،
+
+هيزور الـ"كونت (بيرنادوت)"،
+مبعوث "الأمم المتحدة"
+
+"فلسطين" ومخيمات اللاجئين في "الأردن"،
+وهيشوف مشهد مخيف. هيقول،
+
+الحمد لله، "الأمم المتحدة" بتتكلم!
+القانون الدولي!
+
+بس للأسف، يا عزيزي،
+Plot Twist، الـ"كونت" هيموت!
+
+"يا ساتر يا رب!
+حادثة عربية ولّا إيه يا (أبو حميد)؟!"
+
+لأ، يا عزيزي، حادثة اغتيال!
+
+عصابة "شتيرن" هتغتاله،
+
+بمشاركة مين؟ "إسحاق شامير"
+
+اللي هيكون بعد كدا، كالعادة،
+رئيس وزراء "إسرائيل"!
+
+تحس، يا عزيزي، دي متطلبات المنصب!
+
+بحلول ديسمبر سنة 48،
+
+هيحتل اليهود 85% من "القدس"
+خارج البلدة القديمة،
+
+قُدّام عيون مراقبي "الأمم المتحدة"!
+
+المؤرخ الإسرائيلي "هيليل كوهين"،
+
+بيقول إن آلاف اللاجئين
+من "صفوريا" والقرى الأخرى،
+
+اتحصّنوا بمدينة "الناصرة" المسيحية،
+
+اللي "بن جوريون" خاف يدمّرها،
+عشان مكانتها في العالم المسيحي!
+
+- دي، يا عزيزي، مدينة "المسيح".
+- "والله كتر خيره يا (أبو حميد)!"
+
+وهؤلاء الآلاف من اللاجئين
+شكّلوا نواة للاجئين الداخل،
+
+الفلسطينيين اللي جوا
+الدولة الجديدة اللي هتتكوّن.
+
+حاولت العصابات اليهودية استمالة مسيحيين
+من قرى زي "البَصّة"،
+
+قالتلهم،
+"ارجعوا، بس من غير السكان المسلمين!"
+
+ليه؟ عشان يكرّسوا
+فكرة إن فيه قرى مسيحية آمنة،
+
+وبالتالي، حربهم تبقى حرب دفاعية
+ضد العرب والمسلمين.
+
+إلا إن المسيحيين الفلسطينيين
+اللي من "البَصّة"
+
+رفضوا العودة من غير المسلمين الفلسطينيين.
+
+في 11 ديسمبر،
+"الأمم المتحدة" هتصدر قرار 194،
+
+بتقول إن كل لاجئ تم طرده له حق العودة.
+
+"كام لاجئ دُول يا (أبو حميد)؟
+كام واحد خرجوا من (النكبة)؟"
+
+750 ألف إنسان! ودا سنة 48.
+
+وبعد مرور 75 سنة،
+العدد دا هيبقى 5 مليون لاجئ!
+
+الباحث "بيدرو بريجر"، الراجل الأرجنتيني
+اللي قُلتلك اسمه كذا مرة في الحلقة،
+
+خلال زيارته لمخيمات اللاجئين
+بعد عقود من "النكبة"،
+
+لقى إن الأطفال بيعرّفوا نفسهم
+بأسامي القرى اللي خرج أجدادهم منها،
+
+الطفل دا
+ما يعرفش أي شيء من القرية غير اسمها،
+
+عمره ما راحها، عمره ما شافها،
+بس لسة بيعرّف نفسه بيها،
+
+ولسة معاه مفتاح بيت جدّه القديم،
+اللي اتطرد منه!
+
+وبتفضل أجيال تتوارث المفاتيح.
+
+حق العودة اللي ادّته "الأمم المتحدة"
+للفلسطينيين سنة 49،
+
+زي ما انت عارف، يا عزيزي، عمره ما اتنفّذ،
+
+بس قُدّامه،
+"إسرائيل" بتُصدر حق عودة أسطوري سنة 1950،
+
+"أي يهودي من حقه العودة لـ(إسرائيل)،
+
+اللي بتمثل امتداد دولة اليهود
+بعد الغزو الروماني سنة 70 ميلادية!"
+
+من 2000 سنة! دي حاجة مضحكة!
+
+حد عمره ما عاش في الأرض دي،
+ليه له حق الرجوع ليها؟!
+
+وحد عاش في الأرض دي،
+ليه مش من حقه يرجع ليها؟!
+
+"الشرط الوحيد للعودة
+إن الإنسان تبقى أمه يهودية."
+
+يعني، تخيل مثلًا، شخص يهودي روسي،
+
+أجداده لـ20 جيل ورا،
+عاشوا وماتوا واتدفنوا في "روسيا"،
+
+دا من حقه يرجع،
+دا من حقه يروح "إسرائيل"!
+
+وياخد الجنسية والـ"باسبور" وحقوقه كاملة،
+أول ما ينزل من الطيارة!
+
+على الناحية التانية، في "الضفة الغربية"،
+
+فيه نهر "الأردن"،
+على شماله "فلسطين"، وعلى يمينه "الأردن"،
+
+فيه لاجئ فلسطيني في "الأردن"
+بيقف على جانب النهر دا،
+
+وقدّامه الناحية التانية أرض "فلسطين"،
+أرضه وأرض أجداده،
+
+لكنه ما يقدرش يعدّي النهر الناحية التانية!
+
+قانون "عودة اليهود"
+هو تتويج فكرة بدأها "هرتزل"،
+
+بتحرير اليهود من شتاتهم،
+وخلق مجتمع نقي عرقيًا،
+
+مجتمع بتاعه هو بس، هما اللي يخلقوا حدوده.
+
+ويلغوا الآخر، سواء بالتجنُّب أو بالطرد،
+أو أخيرًا بالإبادة.
+
+بحلول الهدنة في يوليو 1949،
+
+القوات الصهيونية مش بس هتاخد 55% من الأرض،
+
+على حسب قرار التقسيم،
+لأ، دي هتاخد 78% من الأرض،
+
+و"الأمم المتحدة"، شوف بقى،
+هتعترف بالحدود الجديدة،
+
+وهتسميها "الخط الأخضر"!
+
+المؤرخ الإسرائيلي "ثيودور كاتز"،
+
+فاكره؟ اللي حكيتلك عنه في أول الحلقة خالص،
+
+بتاع رسالة الماجيستير و"الطنطورة".
+
+هو بيقول إن إخلاقية جيش الدفاع الإسرائيلي
+بتحيا بمغالطة أبدية،
+
+إنهم ما جوش أرض بلا شعب،
+
+إنما أرض فيها
+مليون و300 ألف فلسطيني، كانوا موجودين،
+
+ولكن، في نظر الجيش الإسرائيلي، ما كانوش بشر!
+
+يمكن دي الطريقة
+
+اللي الأجيال الجديدة في "إسرائيل"
+هتورث بيها الأسطورة،
+
+مجموعة من الآليات النفسية والإنكار والتبرير،
+
+ساعدهم يغمضوا عينيهم وينسوا
+
+إن مدفون في الأرض دي على بُعد متر واحد
+
+كل الأدلة الممكنة
+على القتل والإبادة والتطهير
+
+زي ما حصل في "الطنطورة"،
+هو اللي حصل في كل أرض "فلسطين"!
+
+سنة 1948، هيقول "ديفيد بن جوريون"،
+
+المهاجر اللي قضى طفولته في "بولندا"،
+
+إنه مش بس أخيرًا حقق الحلم،
+لأ، دا كمان بقى مؤسسه،
+
+أو زي ما هيلقّبه اليهود،
+"المؤسس الرئيسي للدولة"،
+
+حلم وصفه بـ"دولة يهودية 100%، بدون عرب.
+مجتمع نقي بالكامل، بس لليهود.
+
+وإن لو أي فلسطيني حاول يعكّر الحلم دا،
+
+هيحصلّه اللي حصل لـ(القدس) و(حيفا)،
+
+قرى مد��رة ومواني محاها القصف،
+
+وشوارع مليانة بآلاف الجثث الفلسطينية.
+
+واللي حالفه الحظ وعاش،
+اتطرد وعاش لاجئ طول حياته."
+
+الشعار اللي رفعته الحركة الصهيونية،
+
+كان طول حكايتنا شعار صفري،
+
+لا يقبل المساومة أو أي حضور للآخر،
+
+"يا احنا، يا هما!"
+
+شعار اتمسك بيه الصهاينة،
+
+حتى لمّا كان العرب بيمثلوا 70% من السكان،
+و90% من المكان،
+
+وبعد 75 سنة من إعلان "بن جوريون" الحلم،
+
+ما زال المجتمع الإسرائيلي
+محافظ على معادلته، مهما كان تمنها،
+
+جواه يهود إسرائيليين بيمتلكوا كل الامتيازات،
+
+وفلسطينيين بيعانوا التمييز بكل درجاته،
+
+مجتمع بيلخّصه قائد الحالي "بنيامين نتنياهو"،
+
+"(إسرائيل) ليست دولة لكل مواطنيها،
+
+إنما دولة قومية للشعب اليهودي،
+والشعب اليهودي فقط!"
+
+لو انت فلسطيني
+عايش على أرض "فلسطين" التاريخية،
+
+حياتك هيحددها من البداية مكانك،
+
+وهنقسّمها 3 فئات،
+
+فلسطينيين الداخل، فلسطينيين "الضفة الغربية"،
+فلسطينيين قطاع "غزّة"،
+
+فلسطينيين الداخل،
+2 مليون فلسطيني معاهم الجنسية الإسرائيلية،
+
+بيشكلوا لوحدهم 20% من الدولة،
+
+ولكنهم مواطنين درجة تانية.
+
+في البداية، هتاخد سنين تعليم أقل
+من المواطن الإسرائيلي اليهودي،
+
+لأن العرب اللي بيتكلموا، 2 مليون مواطن،
+لغة غير مُعترَف بيها!
+
+ولو اشتغلت واترقّيت في الشغل،
+
+دخلك الشهري هيفضل أقل
+من دخل اليهودي الإسرائيلي،
+
+ولو قلت إن دا مش مهم،
+أنا عايز أركّز مع حياتي وعيلتي وبس،
+
+فللأسف، يا عزيزي،
+مش مسموحلك تطلب الجنسية لعيلتك،
+
+اللي عايشين برة "إسرائيل"،
+
+وحتى لو قررت تنسى أصلك كله،
+وتبقى شخص يهودي،
+
+فعلى حسب القانون الإسرائيلي،
+فانت غير مسموحلك بدا،
+
+أو على الأقل، هيحتط معوقات
+تصعّب عليك إن دا يحصل!
+
+حياة صعبة، مش كدا؟
+
+خلّيني أقولّك إن دي حياة أكثر حظًا بكتير
+
+من الفلسطينيين اللي عايشين
+في "الضفة الغربية"،
+
+هناك، بيعيش 2 مليون و700 ألف فلسطيني،
+
+تحت الاحتلال الإسرائيلي المباشر،
+
+ولكنهم عايشين فيما يشبه السجون،
+
+قطاعات ببوابات مُحكَمة،
+
+الحركة من جزء للتاني أو من سجن للتاني،
+
+بتمر بحواجز عسكرية كتير،
+
+لو انت عايش في شارع،
+ممكن يبقى فيه عشرات الحواجز،
+
+اللي تحول تمشية مدتها 5 دقايق
+لتفتيش ممكن يوصل لساعات،
+
+وبعد كل دا،
+يحاوطك أكتر من 130 مستوطنة،
+
+غير قانونية طبعًا،
+
+بيسكن هذه المستوطنات 500 ألف مستوطن.
+
+لكن ما بين 2017 و2021،
+
+منح الجيش الإسرائيلي
+33 تصريح للفلسطينيين عشان يقدروا يبنوا،
+
+على الناحية التانية،
+الجيش الإسرائيلي هدم أكتر من 1150 بيت،
+
+وادّى المستوطنين الغير شرعيين
+1100 تصريح بناء!
+
+الفلسطيني اللي بيتهدم بيته وبيتشرد،
+
+ما يقدرش حتى ينصب خيمة يعيش فيها،
+من غير تصريح من الجيش الإسرائيلي،
+
+واللي طبعًا مش بياخده.
+
+- "طب نروح فين؟!"
+- "ما نعرفش، اتصرف!"
+
+الله! دُول كدا قافلين الحنفية أوي!
+
+الحقيقة، يا عزيزي،
+إن هما مش قافلينها مجازيًا،
+
+لأ، قافلينها حرفيًا.
+
+الميّه، اللي المفروض
+إنها حق أساسي لأي إنسان،
+
+بيوصل منها للمستوطن 300 لتر في اليوم،
+
+بينما الفلسطيني بيستنى
+الميّه تملا خزّانه، كل 15 يوم،
+
+من الحكومة والشركات الإسرائيلية!
+
+وغالبًا، نصيبه اليومي ما بيزيدش عن 80 لتر!
+
+دا أقل من الـ100 لتر
+اللي قررتهم "منظمة الصحة العالمية."
+
+ودا مش نقص ميّه،
+إنما تمييز مُتعمَّد في التوزيع،
+
+بين الفلسطيني والإسرائيلي.
+
+ولو انت عايش في "غزّة"،
+هيكون ردّك، "هو انتم عندكم ميّه أصلًا؟!"
+
+في "غزّة"، بيعيش 2 مليون إنسان،
+
+في مساحة 360 كيلومتر مربع،
+
+ما فيش حواجز، ما فيش بوابات،
+
+دا لأن القطاع أصلًا كله مُحاصَر!
+
+ما بيربطهومش بالعالم
+لا مينا ولا مطار ولا قطر!
+
+ما فيش شيء بيدخل أو بيخرج
+غير بإذن الجيش الإسرائيلي!
+
+لدرجة إن بعض المصادر بتقول
+
+إن الجيش الإسرائيلي بيتحكم في عدد الـCalories
+اللي بتدخل للمواطنين جوا القطاع،
+
+بيحسب فيه أد إيه أكل داخل، على عدد السكان،
+
+وبالتالي، كل واحد هياخد
+كام "كالوري" في اليوم!
+
+أرض القطاع معظمها غير صالح للزراعة،
+
+مياهه الجوفية ملوثة،
+
+%90 منها غير صالحة للاستهلاك الآدمي،
+
+أو حتى للزراعة،
+
+أكل 80% من السكان
+بيعتمد على المساعدات الدولية!
+
+ما فيش حتى نور مستديم،
+
+عشان تشوف على ضوئه بؤس المشهد!
+
+احتياج "غزّة" من الكهربا 560 ميجا وات،
+
+مش بيوصلّها غير 200 ميجا وات بس!
+
+في بيئة زي دي، نسبة البطالة 50%،
+
+وبالرغم من إن نسبة الأطفال
+هي النسبة الغالبة،
+
+إلا إن معظم مدارس القطاع اتدمرت!
+
+على الرغم من إن "إسرائيل"
+مش محتلة "غزّة" عسكريًا،
+
+إلا إنها حوّلتها لسجن كبير،
+هي بس اللي معاها مفتاحه،
+
+واللي بتعتبره اللجنة الدولية للصليب الأحمر
+
+انتهاك كامل لاتفاقية "جنيف"!
+
+على حسب كلام
+الأكاديمي الإسرائيلي "أورين يفتاشيل"،
+
+"إسرائيل" ديقمراطية إثنية، Ethnocracy،
+
+دولة بتخدم اليهود بس!
+
+نظام عشان يأكّد نقاءه وهويته،
+
+مستحيل يحصل بدون أضرار فادحة
+لأي حد تاني عايش معاه.
+
+"إسرائيل" دولة فَصْل عنصري،
+Apartheid State،
+
+دا مش كلامي، دا كلام "نعوم تشومسكي"،
+
+دا كلام الـHuman Rights Watch
+
+دا كلام "منظمة العفو الدولية"،
+
+دا كلام وزير التعليم الإسرائيلي بنفسه!
+
+"إسرائيل" دولة فَصْل عنصري!
+
+كل اللي أنا قلتهولك دا خلال الحلقة،
+
+من ساعة ما الصهيونية كانت مجرد فكرة،
+
+لحد اللحظة اللي احنا موجودين فيها دلوقتي،
+
+بيقول إن الـApartheid أو "الفَصْل العنصري"
+
+هو التطور الطبيعي جدًا للفكرة الأصلية،
+
+إن الهوية هتحدد حقوق الناس،
+
+وإن الفلسطينيين، على أساس هويتهم دي،
+هيتحرموا من حقوقهم!
+
+عالم نتمنى إنه ينتهي بسرعة،
+
+وإن الفلسطينيين يحصلوا على حقوقهم
+لأنهم بالأساس بشر، وفلسطينيين.
+
+حاولنا مع بعض نفهم جذور هذا الواقع،
+
+ونفهم ازاي نشأت هذه القصة
+وازاي اتطورت، وازاي اتعقدت!
+
+بحيث يمكن لمّا نفهم هذا الواقع السيئ،
+
+يبقى عندنا خيال نتصور بيه واقع أحسن،
+
+دي الحاجة اللي في الآخر بتخلّينا بشر.
+